MT Il-Ġurnal Uffiċjali tal-Unjoni Ewropea L 347/17

REGOLAMENT TA' IMPLIMENTAZZJONI TAL-KUMMISSJONI (UE) Nru 1283/2014

tat-2 ta' Diċembru 2014

li jimponi dazju definittiv tal-antidumping fuq importazzjonijiet ta' ċerti aċċessorji ta' tubi u pajpijiet, tal-ħadid jew tal-azzar, li joriġinaw mir-Repubblika tal-Korea u mill-Malasja wara rieżami tal-iskadenza skont l-Artikolu 11(2) tar-Regolament tal-Kunsill (KE) Nru 1225/2009

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet dumped minn pajjiżi mhux membri tal-Komunità Ewropea (1), u b'mod partikolari l-Artikolu 11(2) tiegħu,

Billi:

1. PROĊEDURA

1.1. Il-miżuri fis-seħħ

(1) Il-miżuri antidumping definittivi fis-seħħ fuq l-importazzjonijiet ta' ċerti aċċessorji ta' tubi u pajpijiet (“TPF” jew “il-prodott ikkonċernat”) li joriġinaw, mir-Repubblika tal-Korea u mill-Malasja (il-“pajjiżi kkonċernati”) ġew imposti oriġinarjament mir-Regolament tal-Kunsill (KE) Nru 1514/2002 (2) (il-“miżuri oriġinali”).

(2) Id-dazji antidumping fis-seħħ għall-Malasja huma 75 %, ħlief għall-kumpaniji Anggerik Laksana Sdn Bhd u Pantech Steel Industries Sdn Bhd, li huma suġġetti għal dazju antidumping ta' 59,2 % u 49,9 % rispettivament. Għar-Repubblika tal-Korea d-dazju huwa 44 % għall-kumpaniji kollha.

(3) Il-miżuri oriġinali nżammu bir-Regolament tal-Kunsill (KE) Nru 1001/2008 (3) kif l-aħħar emendat bir-Regolament tal-Kunsill (UE) Nru 363/2010 (4) (“il-miżuri fis-seħħ”).

1.2. Miżuri fis-seħħ fir-rigward ta' pajjiżi terzi oħra

(4) Barra mill-ambitu ta' dan il-proċediment, il-miżuri antidumping fuq il-prodott ikkonċernat huma attwalment fis-seħħ fuq esportazzjonijiet mir-Repubblika Popolari taċ-Ċina u t-Tajlandja (5). Il-miżuri għall-prodott ikkonċernat li joriġina miċ-Ċina ġew estiżi għal importazzjonijiet tal-istess prodott ikkunsinnat mit-Tajwan (6), l-Indonesja (7), is-Sri Lanka (8), u l-Filippini (9). Fit-3 ta' Settembru 2014, il-Kummissjoni bdiet rieżami tal-iskadenza skont l-Artikolu 11(2) tar-Regolament bażiku dwar importazzjonijiet ta' TPF mir-Repubblika Popolari taċ-Ċina u estiż għat-Tajwan, l-Indonesja, is-Sri Lanka u l-Filippini. Hija ppubblikat Notifika ta' Bidu f'Il-Ġurnal Uffiċjali tal-Unjoni Ewropea (10). Skadew il-miżuri antidumping fuq l-esportazzjonijiet mit-Tajwan.

(5) F'Jannar 2013, ġew imposti miżuri fuq l-importazzjonijiet tal-prodott ikkonċernat li joriġina fir-Russja u t-Turkija (11).

1.3. Bidu ta' rieżami ta' skadenza

(6) Fit-8 ta' Frar 2013, il-Kummissjoni Ewropea (il-“Kummissjoni”) ppubblikat notifika ta' skadenza imminenti (12) tal-miżuri antidumping fis-seħħ dwar TPF li joriġinaw mir-Repubblika tal-Korea u mill-Malasja.

(7) Fis-26 ta' Ġunju 2013, il-Kummissjoni rċeviet talba għall-bidu ta' rieżami ta' skadenza ta' dawn il-miżuri skont l-Artikolu 11(2) tar-Regolament (KE) Nru 1225/2009 (“ir-Regolament bażiku”).

(8) It-talba tressqet mill-Kumitat tad-Difiża tal-Industrija tat-Tubi tal-Azzar Mingħajr Saldaturi tal-Unjoni Ewropea (“l-applikant”) f'isem il-produtturi li jirrappreżentaw aktar minn 40 % tal-produzzjoni totali tal-Unjoni tal-prodott ikkonċernat.

(9) It-talba hija bbażata fuq ir-raġunijiet li l-iskadenza tal-miżuri aktarx twassal għal rikorrenza ta' dumping u għal rikorrenza ta' ħsara għall-industrija tal-Unjoni.

(10) Fil-15 ta' Ottubru 2013, il-Kummissjoni bdiet rieżami tal-iskadenza skont l-Artikolu 11(2) tar-Regolament bażiku. Hija ppubblikat Notifika ta' Bidu f'Il-Ġurnal Uffiċjali tal-Unjoni Ewropea (13).

1.4. Partijiet interessati

(11) Fin-Notifika ta' Bidu, il-Kummissjoni stiednet lill-partijiet interessati għal kuntatt biex jipparteċipaw fl-investigazzjoni tar-rieżami. Il-Kummissjoni speċifikament informat lill-applikant, lil produtturi oħra magħrufa fl-Unjoni, utenti u importaturi, produtturi esportaturi fir-Repubblika tal-Korea u l-Malasja, u l-awtoritajiet Koreani u Malasjani dwar il-bidu tar-rieżami tal-iskadenza u stednithom biex jikkooperaw.

(12) Il-partijiet interessati kellhom l-opportunità li jikkumentaw dwar il-bidu tar-rieżami u li jitolbu smigħ mal-Kummissjoni u/jew l-Uffiċjal tas-Seduta fil-proċedimenti tal-kummerċ.

1.4.1. Kampjunar

(13) Fin-Notifika ta' Bidu, il-Kummissjoni indikat li hija tista' tieħu kampjuni mill-produtturi u l-importaturi tal-Unjoni u l-produtturi esportaturi Koreani skont l-Artikolu 17 tar-Regolament bażiku.

(a) Il-kampjunar tal-produtturi tal-Unjoni

(14) Fin-Notifika ta' Bidu, il-Kummissjoni ħabbret li hija kienet għażlet proviżorjament kampjun tal-produtturi tal-Unjoni u stiednet lil partijiet interessati biex jikkumentaw. Il-kampjun intgħażel abbażi tal-volumi ta' produzzjoni u tal-bejgħ tal-prodott simili matul il-perjodu ta' investigazzjoni tar-rieżami (“PIR”) fl-Unjoni filwaqt li tiġi żgurata firxa ġeografika u kien magħmul minn erba' produtturi tal-Unjoni jew gruppi ta' produtturi tal-Unjoni (ħames kumpaniji individwali) li jinsabu fil-Ġermanja, Franza, l-Italja ir-Rumanija u l-Awstrija. L-ebda kummenti ma kienu riċevuti u l-kumpaniji magħżula b'mod provviżorju kienu miżmuma fil-kampjun finali.

(15) Madankollu, wara t-tnedija tal-proċediment il-Kummissjoni kellha teskludi mill-kampjun żewġ produtturi tal-Unjoni minħabba nuqqas ta' kooperazzjoni. Iż-żewġ kumpaniji/gruppi ta' kumpaniji li jifdal (tliet kumpaniji individwali) jirrappreżentaw 49 % tal-produzzjoni tal-UE u 45 % tal-bejgħ fl-UE u għandhom faċilitajiet ta' produzzjoni fi tliet pajjiżi differenti. Għalhekk, il-kampjun modifikat xorta waħda ġie kkunsidrat bħala rappreżentattiv tal-industrija tal-Unjoni.

(b) Teħid ta' kampjuni tal-importaturi

(16) Biex tiddeċiedi jekk it-teħid ta' kampjuni kienx meħtieġ u, jekk iva, biex tagħżel kampjun, il-Kummissjoni talbet lill-importaturi mhux relatati li jipprovdu l-informazzjoni speċifikata fin-Notifika ta' Bidu. Madankollu l-ebda importatur ma kkoopera f'din l-investigazzjoni.

(c) Kampjunar ta' produtturi esportaturi fir-Repubblika tal-Korea

(17) Biex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lill-produtturi esportaturi fil-Korea biex jipprovdu l-informazzjoni speċifikata fin-Notifika ta' Bidu. Barra minn hekk, il-Kummissjoni talbet lill-Missjoni tar-Repubblika għall-Unjoni Ewropea biex tidentifika u/jew tikkuntattja produtturi esportaturi oħra, jekk ikun hemm, li jistgħu jkunu interessati li jipparteċipaw fl-investigazzjoni.

(18) Żewġ produtturi Koreani esportaturi pprovdew l-informazzjoni mitluba, iżda wieħed biss qabel li jikkoopera u li jiġi inkluż fil-kampjun. Għaldaqstant ġie deċiż li t-teħid ta' kampjuni ma kienx meħtieġ għall-produtturi esportaturi Koreani.

(d) Produtturi esportaturi fil-Malasja

(19) Minħabba l-għadd baxx ta' produtturi esportaturi Malasjani magħruf, il-Kummissjoni ma ppreveditx it-teħid tal-kampjuni fin-Notifika ta' Bidu.

(20) Il-Kummissjoni stiednet lill-produtturi esportaturi kollha jippreżentaw ruħhom fi żmien 15-il jum wara l-pubblikazzjoni tan-Notifika ta' Bidu. Barra minn hekk, il-Kummissjoni talbet lill-Missjoni tal-Malasja għall-Unjoni Ewropea biex tidentifika u/jew tikkuntattja produtturi esportaturi oħra, jekk ikun hemm, li jistgħu jkunu interessati li jipparteċipaw fl-investigazzjoni.

1.4.2. Tweġibiet għall-kwestjonarju

(21) Il-Kummissjoni bagħtet kwestjonarji lill-kumpaniji kollha inklużi fil-kampjunar fl-Unjoni, il-kumpannija Koreana li kkooperat u l-produtturi esportaturi Malasjani magħrufa kollha.

(22) Produttur wieħed tal-Unjoni naqas milli jirrispondi għall-kwestjonarju filwaqt li produttur ieħor tal-Unjoni tefa' biss tweġiba parzjali u naqas li jwieġeb wara li kienet intbagħtet ittra ta' nuqqasijiet. Dawn iż-żewġ produtturi tal-Unjoni sussegwentement ġew esklużi mill-kampjun (ara l-premessa (15) hawn fuq). Produttur esportatur Korean wieħed wieġeb il-kwestjonarju. L-ebda wieħed mill-produtturi esportaturi tal-Malasja ma ppreżentaw tweġiba għall-kwestjonarju.

1.4.3. Iż-żjarat ta' verifika

(23) Il-Kummissjoni fittxet u vverifikat l-informazzjoni kollha li qieset bżonnjuża għad-determinazzjoni tal-probabbiltà ta' rikorrenza ta' dumping u l-ħsara li tirriżulta minnha u għad-determinazzjoni dwar jekk l-impożizzjoni ta' miżuri tmurx kontra l-interess tal-Unjoni. Iż-żjarat ta' verifika skont l-Artikolu 16 tar-Regolament bażiku saru fil-bini tal-kumpaniji li ġejjin: Produtturi tal-Unjoni: — Erne Fittings GmbH, Schlins l-Awstrija u l-kumpanija relatata Siekman Fittings, Lohne, il-Ġermanja; — Vallourec fittings S.A., Franza. Produtturi esportaturi fir-Repubblika tal-Korea: — TK Corporation, Busan.

1.5. Perjodu tal-investigazzjoni ta' reviżjoni u l-perjodu kkunsidrat

(24) L-investigazzjoni tal-kontinwazzjoni jew tar-rikorrenza tad-dumping kopriet il-perjodu mill-1 ta' Ottubru 2012 sat-30 ta' Settembru 2013 (“il-perjodu tal-investigazzjoni tar-reviżjoni” jew il-“PIR”).

(25) L-istħarriġ dwar ix-xejriet rilevanti għall-valutazzjoni tal-probabbiltà ta' ssoktar jew rikorrenza ta' ħsara kopra l-perjodu mill-1 ta' Jannar 2010 sa tmiem il-perjodu tal-investigazzjoni tar-rieżami (“il-perjodu kkunsidrat”).

1.6. Id-divulgazzjoni

(26) Fit-12 ta' Settembru 2014, il-Kummissjoni żvelat lill-partijiet interessati kollha l-fatti u l-kunsiderazzjonijiet essenzjali li fuq il-bażi tagħhom kienet beħsiebha tipproponi li żżomm fis-seħħ il-miżuri ta' antidumping u stiednet lill-partijiet interessati kollha sabiex jikkummentaw. Il-kummenti magħmula mill-partijiet interessati ġew ikkunsidrati mill-Kummissjoni u ttieħdu inkonsiderazzjoni, fejn xieraq.

2. IL-PRODOTT IKKONĊERNAT U L-PRODOTT SIMILI

2.1. Il-prodott ikkonċernat

(27) Il-prodott taħt rieżami jinkludi aċċessorji ta' tubi u pajpijiet (minbarra aċċessorji tal-ħadid fondut, pajpijiet u aċċessorji bil-kamin), tal-ħadid jew l-azzar (ma jinkludix l-istainless steel), bl-akbar dijametru ta' barra li ma jaqbiżx 609,6 mm, tat-tip li jiġi użat għall-issaldjar jew xi użi oħra, li joriġinaw mir-Repubblika tal-Korea u mill-Malasja, attwalment klassifikabbli fi ħdan il-kodiċijiet NM ex 7307 93 11, ex 7307 93 19, ex 7307 99 80 (“il-prodott ikkonċernat jew it-TPF”).

2.2. Il-prodott simili

(28) L-investigazzjoni tar-rieżami kkonfermat li, bħal fl-investigazzjoni oriġinali, il-prodotti TPF fil-pajjiżi kkonċernati, mibjugħa lokalment u/jew esportati lejn l-Unjoni u/jew swieq oħra ta' esportazzjoni, għandhom l-istess karatteristiċi fiżiċi, tekniċi u kimiċi bażiċi u l-istess użi finali bħall-prodotti mibjugħa fl-Unjoni mill-industrija tal-Unjoni.

(29) Il-Kummissjoni ddeċidiet li dan il-prodott huwa għalhekk prodott simili fi ħdan it-tifsira tal-Artikolu 1(4) tar-Regolament bażiku.

3. PROBABBILTÀ TA' RIKORRENZA TA' DUMPING

(30) Skont l-Artikolu 11(2) tar-Regolament bażiku, il-Kummissjoni eżaminat jekk l-iskadenza tal-miżuri fis-seħħ tistax x'aktarx twassal għal rikorrenza ta' dumping mill-pajjiżi kkonċernati.

3.1. Ir-Repubblika tal-Korea

3.1.1. Il-kummenti preliminari

(31) Wieħed mill-akbar produtturi Koreani tat-TPF, TK Corporation, ikkoopera fl-investigazzjoni. Din il-kumpanija li kkooperat ammontat għal 25 % — 40 % tal-esportazzjonijiet Koreani TPF (il-figura eżatta mhijiex provduta għal raġunijiet ta' kunfidenzjalità). TK Corporation ipprovdiet lill-Kummissjoni b'tweġiba għall-kwestjonarju inkluża dejta dwar il-bejgħ domestiku u għall-esportazzjoni u l-ispiża tal-produzzjoni. Il-Kummissjoni kkunsidrat li l-analiżi ta' dumping Korean matul il-PIR u partijiet tal-analiżi ta' rikorrenza tista' tkun ibbażata fuq din d-dejta tal-kumpanija minħabba s-sehem tagħha ta' esportazzjonijiet mill-Korea tat-TPF. It-tweġiba ta' TK Corporation kienet ivverifikata.

3.1.2. Dumping ta' importazzjonijiet matul il-PIR

(32) Fil-PIR volumi negliġibbli biss ta' TPF (inqas minn 50 tunnellata) kienu importati fl-Unjoni mir-Repubblika tal-Korea. Biċċa minn dan il-bejgħ sar mill-uniku produttur esportatur li kkoopera, TK Corporation. Kien ċar li dawn il-kwantitajiet ma kinux rappreżentattivi billi kienu jirrappreżentaw inqas minn 0,1 % tal-produzzjoni ta' TK Corporation. Barra minn hekk, ma kienx ċar jekk dazju antidumping kienx tħallas fuq l-importazzjonijiet minn TK Corporation, li jixħet dubji dwar jekk kinux attwalment imdaħħla fit-territorju doganali tal-Unjoni. Barra minn hekk, dak il-bejgħ kien għal tliet proġetti speċifiċi bl-ispeċifikazzjonijiet tagħhom infushom għal fittings (għalhekk, bejgħ mhux rappreżentattiv) u l-bejgħ sar bħala “pakkett” b'fittings oħrajn (prinċipalment azzar li ma jissaddadx). Għar-raġunijiet ta' hawn fuq, ma setgħet issir l-ebda analiżi sinifikanti tad-dumping ibbażata fuq importazzjonijiet ta' TPF minn TK Corporation lejn l-Unjoni matul il-PIR.

(33) Wara d-divulgazzjoni, TK Corporation ammettiet li l-Kummissjoni messha bbażat l-analiżi tagħha ta' dumping fuq il-bejgħ ta' esportazzjoni tal-Unjoni tal-kumpanija, għar-raġunijiet li ġejjin: (i) il-bejgħ ta' esportazzjonijiet lejn l-Unjoni matul il-PIR kien sinifikanti u għalhekk rappreżentattiv, hekk kif kien jikkonsisti f'“mhux inqas minn 26 irċevuta b'282 tranżazzjoni individwali, minkejja l-impenji fis-seħħ”; (ii) fin-nuqqas ta' ċarezza f'dak li jikkonċerna pagament ta' dazju antidumping, parti mill-bejgħ (destinat għal proġett offshore) ma jkunx soġġett għal dazju antidumping, filwaqt li għal bejgħ ieħor li seħħ matul il-PIR, id-dazji antidumping mhux dejjem tħallsu mill-importaturi bħala riżultat ta' klassifikazzjoni ħażina ta' dawk il-prodotti minħabba l-fatt li l-importaturi ma rrealizzawx li dazju antidumping kienu pagabbli. Sadanittant, l-importaturi kienu konxji ta' dan l-iżball u minn dak iż-żmien ħallsu dawk id-dazji antidumping retroattivament; u (iii) il-kondizzjonijiet għall-bejgħ tal-esportazzjoni lejn l-Unjoni kienu normali hekk kif skadenzi qosra ma ġewx applikati u lanqas ma ġew mitluba l-prezzijiet soġġetti għal kumpens trasversali.

(34) Għalhekk dawn il-kummenti ġew analizzati sew. Il-livell baxx ta' bejgħ ta' esportazzjoni lejn l-Unjoni, f'termini assoluti kif ukoll meta mqabbla mal-produzzjoni totali tal-kumpanija tal-prodott simili (li hu inqas minn 0,1 %) ma ġiex ikkontestat minn TK Corporation. Il-Kummissjoni ssostni li dan il-volum żgħir ħafna kemm f'termini relattivi kif ukoll assoluti ma jikkwalifikax bħala rappreżentattiv.

(35) Barra minn hekk, il-Kummissjoni ma setgħetx, abbażi tad-dokumenti pprovduti, taċċerta liema parti tal-allegat bejgħ ta' TK Corporation tal-Unjoni ġie finalment klassifikat sew u importat kif ukoll id-dikjarazzjoni li l-prezzijiet ma kinux soġġetti għal kumpens reċiproku ma setgħux jiġu vverifikati u għaldaqstant ma setgħux jiġu aċċettati hekk kif id-dokumenti ta' appoġġ ingħataw biss wara ż-żjara ta' verifika. F'kull każ, rigward iż-żewġ kwistjonijiet, minħabba l-konklużjoni tal-analiżi fil-premessa (34) hawn fuq, ma hemmx bżonn li l-Kummissjoni tagħmel id-determinazzjoni finali hekk kif ukoll il-volumi tal-bejgħ tal-Unjoni totali rrapportati ta' TK Corporation ma jisgħux jitqiesu bħala rappreżentattivi biżżejjed.

(36) Il-Kummissjoni għalhekk tikkonferma li l-bejgħ tal-Unjoni ta' TK Corporation matul il-PIR ma jistax jintuża għal analiżi ta' dumping sinfikanti fil-qafas ta' din l-investigazzjoni tar-rieżami tal-iskadenza.

3.1.3. Evidenza tal-probabbiltà ta' rikorrenza ta' dumping

(37) Il-Kummissjoni analizzat jekk kienx hemm probabbiltà ta' rikorrenza ta' dumping jekk il-miżuri jiskadu. Meta sar dan, saret analiżi tal-elementi li ġejjin: prezz ta' esportazzjoni għal destinazzjonijiet oħra, il-kapaċità ta' produzzjoni u l-kapaċità żejda fil-Korea u l-attrazzjoni tas-suq tal-Unjoni.

3.1.3.1. L-esportazzjonijiet mill-Korea lejn destinazzjonijiet oħra

(38) Minħabba l-volum żgħir ta' importazzjonijiet ta' TPF mill-Korea lejn l-Unjoni, u n-nuqqas ta' affidabbiltà tal-prezzijiet magħmula għal dan il-bejgħ (il-premessi (32) sa (36)), il-Kummissjoni kkonkludiet li d-dejta dwar il-bejgħ ta' TPF mill-Korea lejn pajjiżi oħra għandha tintuża biex jiġi vvalutat il-livell futur probabbli tal-prezzijiet tal-esportazzjoni lejn l-Unjoni, jekk il-miżuri jitħallew jiskadu.

(39) Tqies xieraq li l-ewwel jiġi analizzat il-bejgħ Korean lejn l-Istati Uniti tal-Amerika (“US”) peress li, kuntrarjament għal kwalunkwe destinazzjoni tal-esportazzjoni Koreana oħra, dan is-suq huwa ta' daqs simili għas-suq tal-Unjoni, b'ħafna produtturi domestiċi iżda wkoll bi proporzjon kbir ta' importazzjonijiet u rati baxxi ta' tariffi fuq importazzjonijiet, li jfisser li huwa suq kompetittiv ħafna. Barra minn hekk, l-Istati Uniti huma d-destinazzjoni ewlenija għal esportazzjonijiet mill-Korea b'mod ġenerali u wkoll għal TK Corporation.

(40) Barra minn hekk, il-bejgħ tal-esportazzjoni l-oħra kollha tat-TPF mill-Korea ġie eżaminat ukoll matul l-investigazzjoni.

(41) Il-kalkoli ta' dumping saru kemm għall-bejgħ tal-Istati Uniti u l-bejgħ lejn destinazzjonijiet tal-esportazzjoni l-oħra kollha (minbarra l-Unjoni għar-raġunijiet elenkati fil-premessi (32) sa (36) hawn fuq).

(a) Il-valur normali

(42) Skont l-Artikolu 2(1) tar-Regolament bażiku, il-valur normali għal TK Corporation kien ibbażat fuq il-prezzijiet imħallsa jew pagabbli, fit-tmexxija ordinarja tal-kummerċ, minn klijenti indipendenti fis-suq domestiku tagħha, meta kien possibbli li dan isir.

(43) Għat-tipi ta' prodott, li ma jippermettux din il-metodoloġija, il-valur normali ġie mibni skont l-Artikolu 2(3) tar-Regolament bażiku.

(44) Dan sar fuq il-bażi tal-kost attwali tal-produzzjoni ta' TK Corporation, kif ipprovdut fit-tweġiba tal-kwestjonarju, l-aktar il-kost attwali tal-manifatturar kif ukoll spejjeż ġenerali u amministrattivi (SG&A) u għall-profitt, skont l-Artikolu 2(6) tar-Regolament bażiku.

(b) Il-prezz tal-esportazzjoni

(45) Kif spjegat fil-premessi (32) sa (36) il-bejgħ tal-Unjoni ta' TK Corporation ma setax jintuża għall-kalkolu tad-dumping u għalhekk il-prezzijiet tal-esportazzjoni kienu bbażati fuq l-esportazzjonijiet tagħha lejn swieq ta' pajjiżi terzi.

(46) Skont l-Artikolu 2(9) tar-Regolament bażiku, il-prezz tal-esportazzjoni ta' TK Corporation lejn pajjiżi oħra ttieħed, aġġustat lura għal livell ex-fabbrika billi tqisu, fejn xieraq, l-ispejjeż ta', inter alia, trasport, dazji u taxxi.

(c) Paragun u aġġustamenti

(47) Il-valur normali medju peżat kien imqabbel mal-prezz medju peżat tal-esportazzjoni tat-TPF, skont l-Artikolu 2(11) tar-Regolament bażiku, it-tnejn f'livell ta' ex-works.

(48) Bl-għan li jiġi żgurat tqabbil ġust bejn il-valur normali u l-prezz tal-esportazzjoni, tqiesu d-differenzi fil-fatturi li jaffettwaw il-prezzijiet u t-tqabbil tal-prezzijiet skont l-Artikolu 2(10) tar-Regolament bażiku. F'dan ir-rigward, saru aġġustamenti għall-ispejjeż tat-trasport tal-merkanzija fuq l-art u fuq il-baħar, l-ispejjeż tal-assigurazzjoni, it-tqandil, it-tagħbija u spejjeż anċillari.

(49) Sabiex tiddifferenzja bejn it-tipi varji tal-prodott ikkonċernat, il-metodoloġija oriġinali tan-Numru ta' Kontroll tal-Prodott (PCN) bħall-ksib ta' tipi tal-prodott ppreveda sistema ta' 11-il ċifra. Il-kalkoli tad-dumping kienu mwettqa bl-użu ta' struttura tal-PCN kemmxejn imnaqqsa bl-użu ta' 7 ċifri. L-ispeċifikazzjoni standard u l-oqsma ta' grad materjali ġiet sostitwita minn kriterju simplifikat li jagħmel distinzjoni bejn prodotti magħmula minn azzar tal-karbonju u azzar illigat. Dan kien għax instab li kien hemm ftit differenza bejn l-ispeċifikazzjonijiet standard użati (bħal ANSI jew EN) u l-materjal ta' gradazzjoni segwit mill-istandard użat. Għalhekk, is-sistema simplifikata żiedet il-livell ta' tqabbil għal kalkoli ta' dumping (u ħsara) għal eluf ta' PCNs mingħajr distorsjoni għar-riżultat tal-kalkolu innifsu.

(50) TK Corporation talbet lill-Kummissjoni biex iżżid is-Sistema tal-PCN oriġinali għal 16-il ċifra, iżda din it-talba ġiet miċħuda għaliex is-sistema użata kienet diġà kapaċi tikklassifika l-prodott ikkonċernat b'mod effiċjenti. Barra minn hekk, għandu jiġi nnutat li kien ċar li l-marġnijiet tad-dumping ikkalkulati (u l-ħsara) ma jinbidlux għall-ebdagrad importanti li kieku kienu bbażati fuq 7, 11 jew 16-il ċifra għaliex il-prezzijiet medji mibjugħa minn TK Corporation fuq id-diversi swieq varjaw sostanzjalment.

(51) It-tieni kwistjoni ta' kalkolu kienet tikkonċerna l-metodu ta' volum li għandu jintuża għall-kalkolu tad-dumping. TK Corporation sostniet li peress li l-irċevuti tal-bejgħ tagħha, il-linji gwida tal-prezz lil klijenti (potenzjali) u fil-kontabilità tagħha, “biċċiet” huma użati biex jirrekordjaw il-kwantità, il-biċċiet għandhom jintużaw ukoll bħala unità ta' kejl fil-kalkolu. Il-kwestjonarju talab għal kwantità tal-piż iżda għal uħud mill-bejgħ tagħha, TK Corporation wieġbet f'biċċiet. Għal dak il-bejgħ, il-konverżjoni minn biċċiet għall-piż kienet ipprovduta minn TK Corporation bħala parti tal-proċess ta' defiċjenza. Il-Kummissjoni ddeċidiet li l-piż kienet l-aħjar metodoloġija minħabba li: — Biċċiet bħala unità ta' kejl jistgħu jwasslu għal distorsjonijiet rigward il-prezz medju għal kull unità, hekk kif biċċiet ma jirriflettux il-piż għal kull biċċa, li huwa fattur determinanti għall-kost (u għalhekk il-prezz) tal-prodott ikkonċernat. — Il-piż huwa meħtieġ għall-kalkoli tal-ħsara minħabba li din hi l-metodoloġija użata mill-produtturi tal-Unjoni u jkun ħażin li jintużaw metodoloġiji differenti għal kalkoli ta' dumping u ta' ħsara (twaqqigħ tal-prezz); u — Dejta ta' uffiċċji doganali tal-Unjoni u l-istatistika ta' esportazzjoni Koreana huma rreġistrati bil-piż tal-prodott ikkonċernat.

(52) Barra minn hekk, għandu jiġi rrilevat li, b'mod ġenerali, il-marġnijiet ta' dumping ikkalkulati ma jidhrux li bidlu għal kull grad importanti li kieku kienu bbażati fuq biċċiet, minħabba differenzi sinifikanti li nstabu fil-prezzijiet medji mibjugħa minn TK Corporation fuq id-diversi swieq.

(53) Wara l-iżvelar, TK Corporation issottomettiet mill-ġdid il-kumment li l-Kummissjoni kellha tibbaża l-kalkoli ta' dumping tagħha fuq biċċiet aktar milli fuq il-piż. Waħda mir-raġunijiet mogħtija kienet li l-bejgħ ta' TK Corporation u d-dejta tal-kostijiet huma espressi f'biċċiet u b'hekk, il-konverżjoni għall-piż kienet twassal għal distorsjonijiet fil-kalkoli tal-marġni tad-dumping.

(54) Hekk kif għall-komparabbiltà mal-industrija tal-Unjoni, TK Corporation ikkummentat li l-Kummissjoni ma kkalkolatx il-marġni ta' ħsara, filwaqt li għall-marġini ta' dumping m'għandu jsir l-ebda tqabbil mad-dejta tal-kost u l-bejgħ tal-industrija tal-Unjoni. Barra minn hekk, TK Corporation sostniet li l-unità tal-kejl użata fi tranżazzjonijiet, anki mill-industrija tal-Unjoni, tkun skont il-biċċa u mhux skont il-kilogramm jew tunnellata.

(55) Fl-aħħar nett, TK Corporation ma tarax ir-rilevanza tad-dejta ta' uffiċċji doganali tal-Unjoni u l-istatistika tal-esportazzjoni Koreana li qed tiġi rreġistrata skont il-piż.

(56) Il-kummenti t'hawn fuq ġew analizzati. L-ewwel nett huwa importanti li jiġi nnotat li TK Corporation ma ssottomettitx tali kalkolu “alternattiva” ta' dumping fuq bażi għal kull biċċa. Fil-fatt, għalkemm hija sostniet li “kalkolu għal kull biċċa” se jagħti riżultat iktar preċiż, hija naqset milli effettivament turi dan. Il-Kummissjoni ttenni li l-marġnijiet ta' dumping ikkalkulati jkunu sostanzjali u, kif spjegat fil-premessa (52), ma nstabu l-ebda differenzi sinifikanti bejn il-marġnijiet ta' dumping ikkalkulati abbażi tal-piż u l-marġnijiet tad-dumping ibbażati fuq biċċiet. Fi kliem ieħor, mhuwiex ikkontestat li skont liema metodu intuża, jiġu stabbiliti marġnijiet kbar tad-dumping. Barra minn hekk, huwa importanti li jitfakkar li l-konverżjoni minn biċċiet għal piż fid-dejta tal-ispejjeż u l-kostijiet ta' TK Corporation saret minn TK Corporation innifsha, bl-użu tal-metodoloġija tagħha stess. Barra minn hekk, il-katalogu tagħha li hu disponibbli fuq is-sit tal-Internet tagħha stess, jipprovdi għal kull tip ta' attrezzatura ta' piż approssimattiv.

(57) Tranżazzjonijiet li saru mill-industrija tal-Unjoni huma espressi kemm f'termini ta' piż kif ukoll f'biċċiet, kif muri mill-fatturi verifikati mill-Kummissjoni. Minbarra l-fatturi, il-piż huwa l-metodoloġija użata għad-determinazzjoni tal-kapaċità, il-volum tal-produzzjoni u l-ispejjeż tal-produzzjoni — mhux biss fl-Unjoni, iżda madwar id-dinja kif ukoll fil-Korea. Materja prima, l-akbar element fl-ispejjeż tal-produzzjoni tal-prodott ikkonċernat, huma mixtrija f'tunnellati. Fatturi oħra, bħalma huwa l-konsum tal-enerġija, l-ispejjeż tax-xogħol u tat-trasport huma wkoll ikkalkulati fuq il-piż. L-industrija tal-Unjoni tiddetermina wkoll ir-roħs ta' kull sena lill-klijenti bbażat fuq il-volum (f'tunnellati) mixtrija mix-xerrej, mhux fuq in-numru ta' biċċiet. Barra minn hekk, il-marġnijiet ta' twaqqigħ fil-prezz kellhom jiġu (u ġew — ara l-premessi (98)-(105)) ikkalkulati f'dan ir-rieżami ta' skadenza u, għalhekk, l-argument li d-dejta Koreana u tal-industrija tal-Unjoni ma jkollhiex għalfejn tiġi mqabbla, kif issuġġeriet fit-talba fil-qosor fil-premessa (54) t'hawn fuq, hija żbaljata.

(58) Statistika dinjija miġbura u użata bħala parti mill-investigazzjoni, inkluża l-istatistika Koreana u ta' esportazzjoni doganali tal-Unjoni, ingħatat biss bil-piż. Din kienet użata inter alia biex tanalizza l-esportazzjonijiet Koreani tal-prodott ikkonċernat lejn l-Unjoni u lil pajjiżi terzi. Sabiex tistabbilixxi s-sehem ta' TK Corporation f'dan u tivverifika sewwa l-volumi tal-bejgħ tagħha lejn l-Unjoni kif irrapportat fit-tweġiba tagħha għall-kwestjonarju, il-konverżjoni ta' dejta ta' TK Corporation għall-piż kienet neċessarja, peress li ma kienx ikun possibbli li tiġi konvertita l-istatistika tal-esportazzjoni Koreana u l-istatistika doganali tal-Unjoni għal biċċiet.

(59) Fl-aħħar nett, huwa importanti li wieħed jinnota li fl-investigazzjonijiet preċedenti (bħall-investigazzjoni li twassal għall-miżuri oriġinali u l-ewwel rieżami tal-iskadenza li wassal għall-miżuri fis-seħħ) kif ukoll fl-investigazzjonijiet l-aktar riċenti dwar l-istess prodott mir-Russja u t-Turkija, intużat il-metodoloġija bbażata fuq il-piż.

(60) Fid-dawl ta' dan ta' hawn fuq, il-Kummissjoni tikkonferma li t-talba li l-kalkolazzjonijiet għandhom isiru fuq bażi ta' kull biċċa għandha tkun miċħuda.

(d) Dumping matul il-PIR

(61) Il-marġnijiet ta' dumping ikkalkulati għal TK Corporation kienu 46 % u 27 % skont id-destinazzjoni tal-esportazzjoni.

3.1.3.2. Kapaċità tal-produzzjoni Koreana

(62) F'dak li jirrigwarda l-kapaċità tal-produzzjoni totali Koreana u l-kapaċità żejda, il-Kummissjoni, fil-kuntest tal-investigazzjoni, ma kisbitx informazzjoni mill-ebda produttur Korean ħlief TK Corporation. Il-Kummissjoni kienet ibbażat kif xieraq fuq l-Artikolu 18 tar-Regolament bażiku sabiex tagħmel sejbiet f'dan ir-rigward, u l-informazzjoni għad-dispożizzjoni tagħha hija l-informazzjoni verifikata pprovduta minn TK Corporation, li tikkonċerna biss dik il-kumpanija, u l-informazzjoni inkluża mal-pajjiż fit-talba għar-rieżami tal-iskadenza.

(63) Il-kapaċità żejda rrappurtata minn TK Corporation kienet ivverifikata kif xieraq. Permezz tal-estrapolazzjoni tal-kapaċità żejda rrappurtata minn TK Corporation matul il-PIR fuq il-bażi tas-sehem tal-volumi tal-esportazzjoni Koreana totali, il-Kummissjoni kkalkulat li l-kapaċità żejda totali fil-Korea tammonta għal mill-anqas 15 000 tunnellata, li tirrappreżenta madwar 25 % tal-konsum totali fl-Unjoni. Rigward tali kalkolu, madankollu, huwa importanti li jiġi nnutat li l-volumi tal-produzzjoni meta mqabbla mal-kapaċità ta' produzzjoni hija speċifika ħafna għall-kumpanija u, barra minn hekk, għalkemm TK Corporation hija waħda mill-akbar produtturi tal-prodott simili fil-Korea, hija biss waħda minn ħafna u ċertament mhux dominanti. Il-Kummissjoni għalhekk kontroverifikat din il-konstatazzjoni bl-informazzjoni li tinsab fit-talba.

(64) L-informazzjoni ta' kapaċità żejda pprovduta fit-talba kienet ibbażata fuq iċ-ċifri stmati ta' kapaċità u ta' produzzjoni tal-produtturi Koreani kollha identifikati mill-applikant. Rigward il-kapaċità ta' produzzjoni, għall-akbar tliet produtturi, intużat id-dejta pubblikament disponibbli. Għall-produtturi Koreani (ferm iżgħar), din id-dejta ma kinetx pubblikament disponibbli u l-applikant għalhekk uża metodi oħra raġonevoli għall-istima tal-kapaċità ta' produzzjoni tiegħu. L-applikant ikompli jassumi ċertu livell ta' konsum domestiku Korean u kkunsidra għal importazzjonijiet lejn il-Korea kif ukoll fl-esportazzjonijiet mill-Korea sabiex jagħmel stima tal-kapaċità żejda. Kemm għall-kalkolu ta' kapaċità ta' produzzjoni u għall-kapaċità żejda, sar tnaqqis xieraq għall-produzzjoni ta' tipi oħra ta' prodotti li ma jaqgħux fi ħdan l-ambitu tal-prodott. Dik it-totalità ta' informazzjoni ġiet ikkunsidrata b'mod ċar aktar sħiħa u konklussiva mill-informazzjoni msemmija fil-premessa (63) hawn fuq. Ma waslu l-ebda sottomissjonijiet li jikkontradixxu dawn iċ-ċifri. Fuq dik il-bażi, billi ntużaw il-fatti disponibbli, il-kapaċità żejda fil-Korea hija stmata li tammonta għal 119 300 tunnellata li hija, minnha nnifsha, darbtjen id-daqs tas-suq tal-Unjoni fil-PIR.

3.1.3.3. L-attrazzjoni tas-suq tal-Unjoni

(65) Huwa mfakkar li TPF jintuża prinċipalment fl-industrija taż-żejt u l-gass, tal-bini, tal-ġenerazzjoni tal-enerġija, tal-bini tal-bastimenti u l-installazzjonijiet industrijali. L-ebda fatti disponibbli ma jindikaw żieda jew tnaqqis sostanzjali ta' dawn is-setturi fil-Korea u għalhekk, is-suq domestiku Korean għal TPF hu meqjus li jibqa' pjuttost stabbli għas-snin li ġejjin u ma joffri l-ebda possibibltà ta' espansjoni sostanzjali għal TPF Korean. Minbarra l-Korea, is-swieq ta' esportazzjoni ewlenin għal dawn l-industriji huma l-Unjoni, l-Istati Uniti, il-pajjiżi tal-Lvant Nofsani u x-Xlokk tal-Asja. L-ebda informazzjoni miġbura matul l-investigazzjoni ma tindika li d-domanda fuq xi wieħed minn dawk is-swieq se tonqos jew tiżdied b'mod sinifikanti fis-snin li ġejjin.

(66) L-esportazzjonijiet Koreani lejn l-Istati Uniti, il-pajjiżi tal-Lvant Nofsani u x-Xlokk tal-Asja huma diġà f'livelli għolja u għalhekk dawn is-swieq ma għandhomx potenzjal sinifikanti ta' tkabbir għall-industrija Koreana. Huwa mfakkar ukoll li dumping sinifikanti ta' 46 % kien stabbilit għall-esportazzjonijiet Koreani lejn l-Istati Uniti. Is-suq tal-Unjoni, li huwa wieħed mill-akbar swieq madwar id-dinja, għalhekk huwa suq attraenti għat-tkabbir jekk il-miżuri jiġu revokati hekk kif dan is-suq s'issa għadu mhux sfruttat b'mod sħiħ mill-produtturi esportaturi Koreani minħabba l-miżuri fis-seħħ.

(67) F'termini ta' daqs u l-kundizzjonijiet tas-suq, is-suq tal-Istati Uniti u s-suq tal-Unjoni huma simili. Fiż-żewġ swieq hemm għadd kbir ta' produtturi domestiċi u l-importazzjonijiet jieħdu sehem sinifikanti mis-suq. L-investigazzjoni wriet li l-prezz medju tal-bejgħ fis-suq tal-Unjoni (filwaqt li jitqies il-bejgħ kollu mill-produtturi tal-Unjoni kif ukoll il-bejgħ kollu tal-importazzjonijiet fl-Unjoni) huwa ta' EUR 2 600/tunnellata. Għalhekk, il-prezz medju fis-suq tal-Unjoni hu simili għall-prezz medju li l-produtturi esportaturi Koreani jiksbu fis-suq Amerikan (EUR 2 700/tunnellata), bid-differenza li mhumiex soġġetti għal miżuri antidumping fl-Istati Uniti. Il-bejgħ marġinali attwali Korean lejn l-Unjoni huwa għalhekk x'aktarx ir-riżultat tal-miżuri eżistenti fuq il-prodott ikkonċernat. Huwa mfakkar li, matul il-PIR, l-Istati Uniti kien l-ikbar suq ta' esportazzjoni tal-esportaturi Koreani. Dan juri li l-Unjoni hija suq attraenti għall-esportaturi Koreani u li, jekk id-dazji jiġu revokati, jista' jkun mistenni li s-suq tal-Unjoni se jattira volumi kbar simili fis-suq tal-Istati Uniti. Matul il-PIR, it-TPF Korean irrappreżenta 20 %-25 % tal-importazzjonijiet TPF kollha tal-Istati Uniti u bejn 10 % sa 15 % tas-sehem tas-suq totali tas-suq TPF tal-Istati Uniti (ċifri eżatti ma mhumiex ipprovduti għal raġunijiet ta' kunfidenzjalità). Fi kliem ieħor, il-produtturi Koreani x'aktarx jużaw il-kapaċità żejda disponibbli, kif deskritt fil-premessa (64), biex jerġgħu jidħlu fis-suq tal-Unjoni, jekk il-miżuri jiġu revokati.

(68) Kif spjegat fil-premessa (39) hawn fuq, minbarra l-Istati Uniti, m'hemmx it-tieni destinazzjoni għall-esportazzjonijiet Koreani li tista' tiġi impjegata b'mod affidabbli fl-analiżi tal-iżvilupp tas-suq tal-Unjoni jekk jiskadu l-miżuri. Għalhekk, raggruppament ta' bejgħ għall-esportazzjoni lejn id-destinazzjonijiet kollha minbarra l-Unjoni jew l-Istati Uniti f'din l-analiżi mhux qed jitqies li jrendi prezzijiet medji affidabbli fid-dawl taċ-ċirkostanzi differenti applikabbli għal dawn is-swieq individwali kollha (ferm iżgħar). Fid-dawl tal-limitazzjonijiet ta' din l-analiżi, kif deskritt hawn fuq, u n-nuqqas ta' potenzjal ta' tkabbir sinifikanti ta' dawn is-“swieq oħra” fil-futur qarib, madankollu mhuwiex mistenni li dawn is-swieq jistgħu jassorbu żieda sinifikanti fl-importazzjonijiet mill-Korea.

3.1.3.4. Konklużjoni dwar il-probabbiltà tar-rikorrenza tad-dumping

(69) Minħabba dak li ssemma aktar 'il fuq, hemm probabbiltà li jekk il-miżuri kellhom jitħallew jiskadu, id-dumping jerġa' jseħħ. L-investigazzjoni wriet li l-bejgħ Korean tat-TPF lejn l-Istati Uniti u lejn il-pajjiżi terzi kollha nstab li jiġi esportat bi prezzijiet dumped, b'marġini ta' dumping ta' 46 % u 27 % rispettivament.

(70) Barra minn hekk, il-kapaċità żejda Koreana hija ta' kwantità sinifikanti meta mqabbla mal-konsum tal-Unjoni matul il-PIR. Jekk din il-kapaċità ntużat bħala esportazzjoni lejn l-Unjoni u biex tikkompeti bil-prezz mal-produtturi tal-Unjoni jew mal-importazzjonijiet ewlenin minn pajjiżi terzi, hemm probabbiltà qawwija li tali esportazzjonijiet isiru bi prezzijiet dumped.

3.2. Il-Malasja

3.2.1. Il-kummenti preliminari

(71) Fin-nuqqas ta' kooperazzjoni minn kwalunkwe produttur esportatur mill-Malasja, din l-analiżi kellha tkun ibbażata fuq informazzjoni disponibbli lill-Kummissjoni minn sorsi oħra. F'dan ir-rigward, u skont id-dispożizzjonijiet tal-Artikolu 18 tar-Regolament bażiku, il-Kummissjoni eżaminat id-diversi sorsi ta' statistika. L-istatistika tal-importazzjoni miġbura skont l- rtikolu 14(6) tar-Regolament bażiku (“il-bażi tad-dejta tal-Artikolu 14(6)”) ipprovdiet l-aħjar informazzjoni disponibbli biex tistabbilixxi l-kwantitajiet u l-prezzijiet tal-importazzjoni għas-suq tal-Unjoni. Sorsi oħra bħall-Eurostat ma ntużawx minħabba li l-prodott ikkonċernat ma setax jiġi separat minn prodotti oħra li jużaw kodiċi bi 8 numri.

3.2.2. Dumping ta' importazzjonijiet matul il-PIR

(72) Il-bażi tad-dejta tal-Artikolu 14(6) uriet li ma kien hemm l-ebda importazzjonijiet lis-suq tal-Unjoni mill-Malasja. Għalhekk ġie konkluż li l-ebda kontinwazzjoni ta' dumping ma seħħ matul il-PIR mill-esportazzjonijiet mill-Malasja.

3.2.3. Evidenza tal-probabbiltà ta' rikorrenza ta' dumping

(73) Il-Kummissjoni analizzat jekk kienx hemm probabbiltà ta' rikorrenza ta' dumping jekk il-miżuri jiskadu. Waqt dan, saret analiżi tal-elementi li ġejjin: il-prezz ta' esportazzjoni għal destinazzjonijiet oħra, il-kapaċità ta' produzzjoni u l-kapaċità żejda fil-Malasja u l-attrazzjoni tas-suq tal-Unjoni.

3.2.3.1. L-esportazzjonijiet mill-Malasja lejn destinazzjonijiet oħra

(74) Minħabba n-nuqqas ta' importazzjonijiet ta' TPF mill-Malasja lejn is-suq tal-Unjoni, il-Kummissjoni daret għall-użu tad-dejta minn pajjiż ieħor. L-Istati Uniti tqiesu xierqa, billi s-suq huwa ta' daqs simili bħal dak tal-Unjoni, b'ħafna produtturi domestiċi iżda wkoll bi proporzjon kbir ta' importazzjonijiet, li jagħmlu dan is-suq wieħed kompetittiv ferm. Barra minn hekk, l-Istati Uniti hija bil-bosta l-akbar destinazzjoni tal-esportazzjonijiet mill-Malasja, responsabbli, matul il-PIR, għal 87 % tal-esportazzjonijiet mill-Malasja. Dan l-approċċ huwa identiku għal dak applikat fl-investigazzjoni preċedenti għall-Malasja kif ukoll fl-evalwazzjoni ta' “probabbiltà ta' rikorrenza ta' ħsara”.

(a) Il-valur normali

(75) Fin-nuqqas ta' kwalunkwe kooperazzjoni minn produtturi esportaturi Malasjani, il-valur normali kien ibbażat, skont l-Artikolu 18 tar-Regolament bażiku, fuq id-dejta mogħtija fit-talba ta' rieżami, jiġifieri l-kost stmat ta' manifattura li miegħu żdied 6 % għall-ispejjeż ġenerali u amministrattivi (SGA) u l-profitt, espress bħala persentaġġ ta' spiża tal-fabbrika. Jitqies li l-perċentwali msemmi hawn fuq ikun konservattiv. Dan huwa kkonfermat mill-fatt li għall-uniku kooperatur f'dan il-proċediment (TK Corporation, il-Korea) iċ-ċifra attwali kienet 'il fuq sew minn 6 %.

(b) Il-prezz tal-esportazzjoni

(76) Skont l-Artikolu 18 tar-Regolament bażiku, u fin-nuqqas tal-kooperazzjoni minn produtturi esportaturi Malasjani, il-prezz ta' esportazzjoni ġie kkalkolat billi ntużaw il-prezzijiet tal-esportazzjoni Malasjani għall-prodott ikkonċernat lill-Istati Uniti, li ġejjin mill-istatistika ta' importazzjoni tal-Istati Uniti.

(c) Tqabbil

(77) Il-valur normali medju peżat kien imqabbel mal-prezz medju peżat tal-esportazzjoni tat-TPF, skont l-Artikolu 2(11) tar-Regolament bażiku, it-tnejn f'livell ta' ex-works.

(78) Bl-għan li jiġi żgurat tqabbil ġust bejn il-valur normali u l-prezz tal-esportazzjoni, tqiesu d-differenzi fil-fatturi li jaffettwaw il-prezzijiet u t-tqabbil tal-prezzijiet skont l-Artikolu 2(10) tar-Regolament bażiku. F'dan ir-rigward, l-SGA u l-perċentwal ta' profitt imsemmi hawn fuq fil-premessa (75) kien fuq bażi ex-works u ma nkludix ġarr tal-merkanzija fuq l-art u fuq il-baħar, l-assigurazzjoni, it-tqandil, it-tagħbija u l-ispejjeż anċillari.

(d) Marġini ta' dumping matul il-PIR

(79) Skont il-metodoloġija deskritta hawn fuq, li ntużat ukoll fl-ewwel rieżami ta' skadenza li jestendi l-miżuri (“il-miżuri fis-seħħ”), il-marġni ta' dumping instab li kien ta' 57,7 %.

3.2.3.2. Kapaċità tal-produzzjoni Malasjana

(80) Fin-nuqqas ta' kooperazzjoni mill-Malasja, ma tressqet l-ebda informazzjoni rigward il-produzzjoni u l-kapaċità żejda. L-informazzjoni fit-talba tiffoka fuq il-kapaċità installata totali fil-Malasja ta' madwar 55 000 tunnellata u ta' kapaċità żejda ta' madwar 27 000 tunnellata. L-analiżi wasslet għal dan il-volum ikkunsidrat ħlief il-manifattura (il-kapaċità) ta' prodotti oħra u għalhekk hija meqjusa bħala raġonevoli. Kapaċità żejda Malsjana ta' 27 000 tunnellata tirrappreżenta madwar 40 % tal-konsum totali tal-Unjoni matul il-PIR.

3.2.3.3. L-attrazzjoni tas-suq tal-Unjoni

(81) Fir-rigward tal-iżvilupp ta' swieq tal-industrija tal-utenti ewlenija madwar id-dinja, kif spjegat fil-premessa (65) hawn fuq, is-suq tal-Unjoni huwa wieħed mill-akbar swieq għal TPF u ma hemm l-ebda informazzjoni fuq il-fajl li jissuġġerixxi li d-domanda f'dawn is-swieq tista' tonqos jew tiżdied b'mod sinifikanti fis-snin li ġejjin.

(82) L-investigazzjoni wriet li l-prezzijiet tal-produtturi tal-Unjoni għall-bejgħ fis-suq tal-Unjoni huma ogħla mill-prezzijiet tal-esportazzjoni Malasjani lejn swieq oħra tal-esportazzjoni, b'mod partikolari fis-suq tal-Istati Uniti. Fil-fatt, meta l-prezz medju fis-suq tal-Unjoni huwa ta' EUR 2 600/tunnellata, billi l-istatistika tal-Istati Uniti turi li l-prezz medju tal-importazzjoni tal-Istati Uniti għall-importazzjonijiet Malasjani huwa ta' EUR 1 600/tunnellata. B'hekk is-suq tal-Unjoni jkun suq attraenti għal esportaturi Malasjani jekk il-miżuri jiġu revokati. Dan huwa rilevanti ħafna fid-dawl tal-kapaċità żejda Malasjana, iżda huwa mfakkar ukoll li bħalissa 87 % mill-esportazzjonijiet mill-Malasja huma diretti lejn l-Istati Uniti fejn produtturi esportaturi Malasjani jbigħu bi prezzijiet ferm aktar baxxi.

3.2.3.4. Konklużjoni dwar il-probabbiltà tar-rikorrenza tad-dumping

(83) Minħabba dak li ssemma aktar 'il fuq, hemm probabbiltà li jekk il-miżuri kellhom jitħallew jiskadu, id-dumping jerġa' jseħħ. Il-bejgħ ta' TPF tal-Malasja lejn l-Istati Uniti nstab li jiġi esportat bi prezzijiet dumped, b'marġini ta' dumping ta' 57,7 %.

(84) Barra minn hekk, il-kapaċità żejda Malasjana hija ta' kwantità sinifikanti meta mqabbla mal-konsum tal-Unjoni matul il-PIR. Minħabba l-livell tal-prezzijiet fl-Unjoni, din il-kapaċità tista' tintuża, għall-inqas parzjalment, għall-esportazzjonijiet lejn l-Unjoni jekk il-miżuri jiġu revokati. Jista' jkun mistenni wkoll li, f'dan il-każ, parti kbira tal-esportazzjonijiet lejn l-Istati Uniti se tiġi diretta mill-ġdid lejn is-suq tal-Unjoni minħabba l-prezzijiet prevalenti fis-suq tal-Unjoni meta mqabbla ma' dawk fl-Istati Uniti.

3.3. Il-konklużjoni dwar il-probabbiltà ta' rikorrenza tad-dumping

(85) Fid-dawl ta' dan ta' hawn fuq, jiġifieri l-marġnijiet għolja ta' dumping, il-kapaċità żejda enormi li hi disponibbli f'dawn il-pajjiżi kkonċernati flimkien mal-kapaċitajiet għolja ta' esportazzjoni u l-attrattività tagħhom fis-suq tal-Unjoni f'termini ta' prezzijiet u daqs, jista' jiġi konkluż li l-importazzjonijiet li huma l-oġġett ta' dumping mir-Repubblika tal-Korea u l-Malasja lejn l-UE se jissoktaw jekk il-miżuri jitħallew jiskadu.

4. IL-PROBABBILTÀ TA' RIKORRENZA TAL-ĦSARA

4.1. Id-definizzjoni tal-industrija tal-Unjoni u tal-produzzjoni tal-Unjoni

(86) L-industrija tal-Unjoni ma ssirilix tibdil strutturali maġġuri meta mqabbla mas-sitwazzjoni tagħha kif deskritt fir-Regolament tal-Kunsill (KE) Nru 1001/2008 imsemmija fil-premessa (3) hawn fuq. Il-prodott simili ġie mmanifatturat minn 22 produttur fl-Unjoni matul il-PIR. Jikkositwixxu l-industrija tal-Unjoni skont it-tifsira tal-Artikolu 4(1) tar-Regolament bażiku.

(87) Il-produzzjoni totali tal-Unjoni matul il-PIR ġiet stabbilita fil-livell ta' madwar 57 736 tunnellata. Il-Kummissjoni stabbiliet din iċ-ċifra fuq il-bażi tal-fatti kollha disponibbli li tikkonċerna l-industrija tal-Unjoni, bħal dejta verifikata tal-kumpaniji fil-kampjun u d-dejta pprovduta mill-applikant.

(88) Il-kumpaniji/grupp ta' kumpaniji fil-kampjun fl-investigazzjoni jirrappreżentaw 49 % tal-produzzjoni tal-UE u 45 % tal-bejgħ tal-UE (ara l-premessa (15) hawn fuq). Id-dejta tal-kampjun hija għalhekk rappreżentattiva tas-sitwazzjoni tal-industrija tal-Unjoni.

4.2. Konsum tal-Unjoni

(89) Il-Kummissjoni stabbilixxiet il-konsum apparenti tal-Unjoni fuq il-bażi ta' (i) il-volum tal-bejgħ tal-industrija tal-Unjoni fis-suq tal-Unjoni fuq il-bażi tad-dejta pprovduta mill-applikant u (ii) l-importazzjonijiet minn pajjiżi terzi bbażati fuq il-bażi tad-dejta tal-Artikolu 14(6).

(90) Il-konsum tal-Unjoni żviluppa kif ġej: Tabella 1 Il-konsum tal-Unjoni (tunnellati metriċi) 2010 2011 2012 PIR Konsum totali tal-Unjoni 55 497 62 426 58 941 59 992 Indiċi (2010 = 100) 100 112 106 108 Sors: Dejta pprovduta mill-applikant u mill-bażi tad-dejta tal-Artikolu 14(6)

(91) Fl-2011 il-konsum żdied b'12 % meta mqabbel mal-livell fl-2010. Reġa' naqas fl-2012 iżda baqa' ogħla mil-livell ta' 2010 (żieda ta' 6 %). Bejn l-2010 u l-PIR, il-konsum tal-Unjoni naqas b'8 %.

4.3. Importazzjonijiet mill-pajjiżi kkonċernati

4.3.1. Il-volum u s-sehem mis-suq tal-importazzjonijiet mill-pajjiżi kkonċernati

Ir-Repubblika tal-Korea

(92) Il-Kummissjoni stabbiliet il-volum tal-importazzjonijiet fuq il-bażi tat-tweġibiet mill-bażi tad-dejta tal-Artikolu 14(6) Is-sehem tas-suq tal-importazzjonijiet kien stabbilit fuq il-bażi tad-dejta tal-Artikolu 14(6) u d-dejta pprovduta mill-applikant.

(93) L-importazzjonijiet fl-Unjoni mir-Repubblika tal-Korea żviluppaw kif ġej: Tabella 2 Volum tal-importazzjonijiet (tunnellati metriċi) u s-sehem mis-suq 2010 2011 2012 PIR Volum ta' importazzjonijiet mir-Repubblika tal-Korea (tunnellati) 301 208 204 18 Indiċi 100 69 68 6 Sehem mis-suq 0,5 % 0,3 % 0,3 % 0,03 % Indiċi 100 62 64 6 Sors: Dejta pprovduta mill-applikant u mill-bażi tad-dejta tal-Artikolu 14(6)

(94) Matul il-perjodu meqjus, il-volum ta' importazzjonijiet mir-Repubblika tal-Korea kien baxx ħafna meta mqabbel mal-konsum globali tal-UE. Matul il-PIR il-volum naqas aktar għal 18-il tunnellata. Il-livelli ta' importazzjoni kienu f'dan il-livell baxx minħabba l-impożizzjoni tal-miżuri oriġinali fl-2002 u li għalhekk jista' jiġi preżunt li huwa r-riżultat tal-miżuri antidumping fis-seħħ.

Il-Malasja

(95) Il-Kummissjoni stabbiliet il-volum tal-importazzjonijiet fuq il-bażi tat-tweġibiet mill-bażi tad-dejta tal-Artikolu 14(6) Is-sehem tas-suq tal-importazzjonijiet kien stabbilit fuq il-bażi tad-dejta tal-Artikolu 14(6) u d-dejta pprovduta mill-applikant.

(96) L-importazzjonijiet fl-Unjoni mill-Malasja żviluppaw kif ġej: Tabella 3 Volum tal-importazzjonijiet (tunnellati metriċi) u s-sehem mis-suq 2010 2011 2012 PIR Il-volum ta' importazzjonijiet mill-Malasja (tunnellati) 19,4 0,03 0,27 0,13 Indiċi 100 0 1 1 Sehem mis-suq 0,03 % 0 0,0005 % 0,0002 % Indiċi 100 0 1 1 Sors: Dejta pprovduta mill-applikant u mill-bażi tad-dejta tal-Artikolu 14(6)

(97) Matul il-perjodu meqjus, il-volum ta' importazzjonijiet mill-Malasja kien baxx ħafna meta mqabbel mal-konsum globali tal-UE. L-ogħla (iżda għadu baxx ħafna) volum kien importat fl-2010 (19,4 tunnellata) iżda mill-2010 il-volum tal-importazzjonijiet prattikament waqaf. Il-livelli ta' importazzjoni varjaw mill-impożizzjoni tal-miżuri oriġinali fl-2002, iżda dawn qatt ma laħqu l-livelli ta' qabel l-impożizzjoni tal-miżuri. Għaldaqstant jista' jiġi preżunt li l-livell baxx ħafna tal-importazzjonijiet mill-impożizzjoni tal-miżuri oriġinali fl-2002 hu r-riżultat tal-miżuri antidumping fis-seħħ.

4.3.2. Prezzijiet tal-importazzjonijiet mill-pajjiż ikkonċernat u t-twaqqigħ tal-prezz

Ir-Repubblika tal-Korea

(98) Matul il-PIR, il-ftit importazzjonijiet lejn l-UE mill-kumpanija li kkooperat fl-investigazzjoni (TK Corporation) kienu b'mod sinifikanti taħt il-prezzijiet tal-industrija tal-Unjoni fuq livell ta' CIF. Madankollu, kif iddikjarat fil-premessa (32) hawn fuq, hemm dubji jekk dawn il-prodotti fil-fatt daħlu fit-territorju doganali tal-Unjoni.

(99) Madankollu l-importazzjonijiet totali Koreani lejn l-UE huma baxxi ħafna — ara l-premessa (32) peress li jirrappreżentaw biss 0,03 % tas-sehem tas-suq tal-UE (ara t-Tabella 2 hawn fuq). Minħabba l-importazzjonijiet limitati ferm mir-Repubblika tal-Korea lejn l-Unjoni u fid-dawl tal-varjetà kbira ta' tipi differenti ta' prodotti, il-prezzijiet ta' dawn l-importazzjonijiet ma setgħux jintużaw sabiex jiġi ddeterminat it-twaqqigħ tal-prezz.

(100) Għalhekk il-Kummissjoni użat l-prezzijiet tal-esportazzjoni mill-Korea lejn l-Istati Uniti u lejn pajjiżi oħra bħala prokura biex jiġi stabbilit x'kien ikun it-twaqqigħ tal-prezzijiet jekk kumpaniji Koreani jbiegħu b'dawn il-prezzijiet lejn l-Unjoni.

(101) Billi l-esportazzjonijiet madwar id-dinja ta' TK Corporation irrappreżentaw madwar 25 %-40 % tal-esportazzjonijiet kollha tat-TPF mir-Repubblika tal-Korea, dan il-bejgħ tqies bħala rappreżentattiv ta' bejgħ tal-esportazzjonijiet Koreani. Dawn il-prezzijiet kienu għalhekk użati sabiex sar il-paragun. Il-Kummissjoni aġġustat 'il fuq il-prezzijiet ta' esportazzjoni biex jitqies id-dazju, it-tagħbija u l-miżata ta' amministrazzjoni.

(102) Għalhekk il-marġni ta' twaqqigħ tal-prezz misjub huwa ta' 17 % għall-Istati Uniti u 10 % tal-bejgħ għal bejgħ madwar id-dinja.

Il-Malasja

(103) L-ebda kumpanija fil-Malasja ma kkooperat fl-investigazzjoni. Ibbażat fuq informazzjoni minn statistika mill-bażi tad-dejta tal-Artikolu 14(6), l-importazzjonijiet lejn l-UE kienu negliġibbli matul il-PIR (ara t-Tabella 3 hawn fuq). Minħabba l-importazzjonijiet limitati ferm mill-Malasja u fid-dawl tal-varjetà kbira ta' tipi differenti ta' prodotti, il-prezzijiet ta' dawn l-importazzjonijiet ma setgħux jintużaw sabiex jiġi ddeterminat it-twaqqigħ tal-prezz.

(104) Il-Kummissjoni għalhekk stabbilit it-twaqqigħ tal-prezz bl-użu tal-istess metodoloġija bħal fir-rieżami tal-iskadenza preċedenti, jiġifieri, billi ġew imqabbla l-prezzijiet ta' esportazzjoni mill-Malasja lejn l-Istati Uniti bi prezzijiet tal-bejgħ fis-suq tal-Unjoni. Il-Kummissjoni aġġustat il-prezz tal-esportazzjoni li għandu jqis id-dazju, it-tagħbija u l-miżata ta' amministrazzjoni.

(105) Għalhekk il-marġni ta' twaqqigħ tal-prezz misjub huwa ta' 34 % għall-bejgħ lejn l-Istati Uniti. Il-Kummissjoni qabblet ukoll il-prezzijiet tal-bejgħ mill-Malasja lejn pajjiżi oħra u l-marġini tal-bejgħ taħt il-prezz għal dak il-bejgħ kien ta' 28 %.

4.3.3. Importazzjonijiet minn pajjiżi terzi

(106) It-tabella li ġejja turi l-iżvilupp tal-importazzjonijiet lejn l-Unjoni minn pajjiżi terzi oħrajn matul il-perjodu, meqjusa f'termini ta' volumi u sehem mis-suq, kif ukoll il-prezz medju ta' dawk l-importazzjonijiet. Tabella 4 Importazzjonijiet minn pajjiżi terzi oħra Il-pajjiż 2010 2011 2012 PIR Ir-Repubblika Popolari taċ-Ċina: Volum f'tunnellati 5 618 5 867 6 844 6 589 Indiċi 100 104 122 117 Sehem mis-suq 10 % 9 % 12 % 11 % Prezz medju 1 125 1 261 1 544 1 426 Indiċi 100 112 137 127 Pajjiżi terzi oħra Volum f'tunnellati 11 668 12 938 11 630 12 036 Indiċi 100 111 100 103 Sehem mis-suq 21 % 21 % 20 % 20 % Prezz medju 2 175 2 352 2 437 2 482 Indiċi 100 108 112 114 Total tal-pajjiżi terzi kollha għajr il-pajjiżi kkonċernati Volum f'tunnellata metrika 17 286 18 805 18 474 18 625 Indiċi 100 109 107 108 Sehem mis-suq 31 % 30,1 % 31,3 % 31 % Prezz medju 1 834 2 011 2 106 2 108 Indiċi 100 110 115 115 Sors: Bażi ta' dejta tal-Artikolu 14(6)

(107) Is-sehem tas-suq ta' importazzjonijiet li joriġinaw minn pajjiżi terzi għajr għall-pajjiżi kkonċernati laħaq il-31 % tal-konsum totali tal-Unjoni fil-PIR. L-akbar sehem tas-suq huwa rappreżentat minn importazzjonijiet mir-Repubblika Popolari taċ-Ċina — 11 % tal-konsum totali fl-Unjoni. Fil-PIR importazzjonijiet sostanzjali oħra ġew mit-Tajlandja (4 % tas-suq tal-Unjoni), il-Vjetnam (3 % tas-suq tal-Unjoni) u l-Arabja Sawdija (mill-ebda importazzjonijiet fl-2010 għal 4 % mis-sehem tas-suq fil-PIR).

(108) Il-prezzijiet li bihom dawn l-importazzjonijiet jidħlu fl-Unjoni kienu relattivament baxxi meta mqabbla mal-medja tal-prezzijiet tal-industrija tal-Unjoni, b'mod partikolari l-importazzjonijiet mir-Repubblika Popolari taċ-Ċina. Anke b'dazji antidumping ta' 58,6 % fuq importazzjonijiet mir-Repubblika Popolari taċ-Ċina, il-prezz medju tal-importazzjonijiet Ċiniżi huwa inqas minn dak domestiku tal-Unjoni (ara t-Tabella 4 hawn fuq).

4.4. Is-sitwazzjoni ekonomika tal-industrija tal-Unjoni

4.4.1. Rimarki ġenerali

(109) Skont l-Artikolu 3(5) tar-Regolament bażiku, l-eżami tal-impatt tal-importazzjonijiet li huma l-oġġett ta' dumping fuq l-industrija tal-Unjoni kien jinkludi evalwazzjoni tal-indikaturi ekonomiċi kollha li influwenzaw l-istat tal-industrija tal-Unjoni matul il-perjodu kkonċernat.

(110) Għall-iskop tal-analiżi tal-ħsara, il-Kummissjoni għamlet distinzjoni bejn l-indikaturi tal-ħsara makroekonomiċi u mikroekonomiċi. Il-Kummissjoni analizzat l-indikaturi makroekonomiċi fuq il-bażi tad-dejta kontenuta fit-talba għal rieżami u mill-istatistika. Id-dejta tkun relatata għall-produtturi magħrufa kollha tal-Unjoni. Il-Kummissjoni analizzat l-indikaturi mikroekonomiċi fuq il-bażi tad-dejta li jinsabu fit-tweġibiet għall-kwestjonarju mill-produtturi tal-Unjoni fil-kampjun. Id-dejta relatata mal-produtturi tal-Unjoni fil-kampjun. Iż-żewġ settijiet ta' dejta ġew misjuba li huma rappreżentattivi tas-sitwazzjoni ekonomika tal-industrija tal-Unjoni.

(111) L-indikaturi makroekonomiċi huma: il-produzzjoni, il-kapaċità tal-produzzjoni, l-użu tal-kapaċità, il-volum tal-bejgħ, is-sehem is-suq, it-tkabbir, l-impjiegi, il-produttività, il-kobor tal-marġini ta' dumping u l-irkupru minn dumping preċedenti.

(112) L-indikaturi mikroekonomiċi huma: il-prezzijiet medji ta' unità, il-kost unitarju, l-ispejjeż tax-xogħol, l-inventarji, il-profittabilità, il-flussi tal-flus, l-investimenti, ir-redditu fuq l-investimenti u l-kapaċità ta' ġbir ta' kapital. Iċ-ċifri relatati mal-indikaturi mikroekonomiċi huma bbażati fuq dejta vverifikata miż-żewġ kumpaniji jew gruppi ta' kumpaniji fil-kampjun biss. Din id-dejta għalhekk hija pprovduta biss f'forma ta' indiċi jew firxiet, sabiex jiżguraw li tinżamm in-natura kunfidenzjali tagħha.

4.4.2. Indikaturi makroekonomiċi

4.4.2.1. Il-produzzjoni, il-kapaċità tal-produzzjoni u l-użu tal-kapaċità

(113) Il-produzzjoni totali tal-Unjoni, il-kapaċità tal-produzzjoni u l-użu tal-kapaċità żviluppaw matul il-perjodu taħt kunsiderazzjoni kif ġej: Tabella 5 Il-produzzjoni, il-kapaċità tal-produzzjoni u l-użu tal-kapaċità 2010 2011 2012 PIR Volum tal-produzzjoni (f'tunnellati) 48 017 52 754 55 787 57 736 Indiċi 100 110 116 120 Kapaċità ta' produzzjoni (f'tunnellati) 179 912 180 364 180 364 180 364 Indiċi 100 100,3 100,3 100,3 Użu tal-kapaċità 26,7 % 29,2 % 30,9 % 32 % Indiċi 100 110 116 120 Sors: Talba

(114) Tul il-perjodu taħt kunsiderazzjoni l-volum ta' produzzjoni naqas b'20 %. Billi l-konsum tal-Unjoni żdied biss bi 8 % fl-istess perjodu, il-parti li jifdal tal-produzzjoni kienet esportata.

(115) L-użu tal-kapaċità matul il-PIR jidher li huwa baxx (32 % fil-PIR). Il-kapaċità rapportata murija fit-tabella ta' hawn fuq kienet ibbażata, skont il-prassi standard ta' din l-industrija partikolari u l-metodu użat fil-proċedimenti ta' qabel, fuq il-kapaċità massima teoretika fuq il-bażi ta' 3 xifts kuljum, 6 ijiem fil-ġimgħa, 48 ġimgħa fis-sena. Madankollu, fir-realtà, l-industrija qed topera biss fuq il-bażi ta' 2 xifts kuljum, 5 ijiem fil-ġimgħa, 48 ġimgħa fis-sena. Il-kapaċità rrapportata għalhekk mhux neċessarjament tirrifletti b'mod preċiż il-kapaċità attwali matul il-PIR.

(116) Il-kapaċità tal-utilizzazzjoni naqset bi ftit matul il-perjodu kkunsidrat. Żieda ta' 20 fil-mija tal-kapaċità ta' utilizzazzjoni tirrifletti ż-żieda tal-volum tal-produzzjoni matul il-perjodu meqjus.

4.4.2.2. Il-volum ta' bejgħ u s-sehem mis-suq

(117) Il-volumi tal-bejgħ u s-sehem mis-suq tal-industrija tal-Unjoni żviluppaw matul il-perjodu taħt kunsiderazzjoni kif ġej: Tabella 6 Il-volum tal-bejgħ u s-sehem mis-suq 2010 2011 2012 PIR Volum ta' bejgħ fis-suq tal-Unjoni (f'tunnellati) 38 185 43 414 40 262 41 350 Indiċi 100 114 105 109 Sehem mis-suq 68,8 % 69,5 % 68,3 % 68,9 % Indiċi 100 101 99 100 Sors: Talba

(118) Il-volumi tal-bejgħ fis-suq tal-Unjoni naqas b'14 % matul il-PIR fl-2011 meta mqabbel mal-volumi mibjugħa fl-2010. Il-volumi tal-bejgħ sussegwentement naqsu għal 41 350 tunnellata li jirrappreżentaw żieda ta' 9 % matul il-perjodu kkunsidrat.

(119) Is-sehem mis-suq tal-industrija tal-Unjoni baqa' bejn wieħed u l-ieħor stabbli matul il-perjodu kkunsidrat

4.4.2.3. It-tkabbir

(120) Skont it-tkabbir moderat fil-konsum tal-Unjoni matul il-perjodu kkunsidrat (+ 8 %) il-bejgħ tal-produtturi tal-Unjoni żdied b'9 %.

4.4.2.4. L-impjiegi u l-produttività

(121) L-impjiegi u l-produttività żviluppaw kif ġej tul il-perjodu taħt kunsiderazzjoni: Tabella 7 L-impjiegi u l-produttività 2010 2011 2012 PIR Numru ta' impjegati 1 064 1 022 979 957 Indiċi 100 96 92 90 Produttività (unità/impjegat) 45 52 57 60 Indiċi 100 114 126 134 Sors: Talba

(122) Matul il-perjodu meqjus in-numru ta' impjegati naqas progressivament b'10 %. Bħala riżultat, flimkien maż-żieda ta' produzzjoni tal-produttività tal-forza tax-xogħol tal-produtturi tal-Unjoni, imkejla bħala output (tunnellati) għal kull persuna impjegata, għal kull sena, żdiedet bi 34 % bejn l-2010 u l-PIR.

4.4.3. Indikaturi mikroekonomiċi

4.4.3.1. Prezzijiet u fatturi li jaffettwaw il-prezzijiet

(123) Il-prezzijiet medji peżati tal-bejgħ ta' unità tal-produtturi tal-Unjoni fil-kampjun lill-klijenti mhux relatati fl-Unjoni żviluppaw kif ġej matul il-perjodu kkunsidrat: Tabella 8 Il-prezzijiet tal-bejgħ fl-Unjoni 2010 2011 2012 PIR Prezz medju ta' bejgħ ta' unità fl-Unjoni fis-suq totali (EUR/tunnellati) 2 500 -3 000 2 500 -3 000 2 400 -2 900 2 300 -2 800 Indiċi 100 100 98 94 Spiża għal kull unità tal-produzzjoni (EUR/tunnellati) 3 500 -4 000 3 300 -3 800 3 400 -3 900 3 300 -3 800 Indiċi 100 94 97 94 Sors: Dejta verifikata tal-kumpaniji fil-kampjun

(124) Matul il-perjodu kkunsidrat, il-prezzijiet ta' bejgħ fl-Unjoni naqsu b'6 %. Filwaqt li l-prezzijiet baqgħu relattivament stabbli bejn l-2010 u l-2012, l-ikbar żieda seħħet bejn l 2011 u l-PIR.

(125) Minħabba li parti importanti tal-ispejjeż fissi fil-produzzjoni, iż-żieda fil-produzzjoni b'20 % matul l-PIR wasslet għat-tnaqqis ta' spejjeż tal-produzzjoni ta' unità. Il-prezz tal-bejgħ medju naqas b'dan.

4.4.3.2. L-ispejjeż lavorattivi

(126) L-ispejjeż lavorattivi medji tal-produtturi tal-Unjoni fil-kampjun żviluppaw kif ġej matul il-perjodu kkunsidrat: Tabella 9 L-ispejjeż lavorattivi medji għal kull impjegat 2010 2011 2012 PIR Paga medja għal kull impjegat (EUR) 45 000 -50 000 50 000 -55 000 51 000 -56 000 52 000 -57 000 Indiċi 100 107 108 110 Sors: Dejta verifikata tal-kumpaniji fil-kampjun

(127) L-ispejjeż lavorattivi medji għal kull impjegat esperjenzaw etxejra li qed tiżdied matul il-perjodu kkunsidrat. Bejn l-2010 u l-PIR, l-ispejjeż lavorattivi medji għal kull impjegat żdiedu b'10 %.

4.4.3.3. Inventarji

(128) Livelli tal-istokk tal-produtturi tal-Unjoni fil-kampjun żviluppaw kif ġej matul il-perjodu kkunsidrat: Tabella 10 Inventarji 2010 2011 2012 PIR Ħażna tal-istokkijiet (f'tunnellati) 5 500 -6 000 5 000 -5 500 5 600 -6 100 6 000 -6 500 Indiċi 100 93 104 111 L-istokkijiet tal-għeluq bħala perċentwal tal-produzzjoni 25 %-30 % 20 %-25 % 21 %-26 % 22 %-27 % Indiċi 100 79 83 87 Sors: Dejta verifikata tal-kumpaniji fil-kampjun

(129) L-istokk tal-għeluq naqas għall-ewwel darba fl-2011 b'7 % meta mqabbel mal-2010 u mbagħad żdied bi 11 % matul il-PIR meta mqabbel mal-2010. Meta mqabbel mal-livell tal-produzzjoni, l-istokk tal-għeluq naqas b'13 % bejn l-2010 tal-PIR.

4.4.3.4. Il-profittabilità, il-fluss tal-flus, l-investimenti, ir-redditu fuq l-investimenti u l-abbiltà li jiżdied il-kapital.

(130) Il-profittabbiltà, il-fluss tal-flus, l-investimenti u r-redditu fuq l-investimenti tal-produtturi tal-Unjoni fil-kampjun żviluppaw kif ġej matul il-perjodu kkunsidrat: Tabella 11 Il-profittabbiltà, il-fluss tal-flus, l-investimenti u r-redittu fuq l-investimenti 2010 2011 2012 PIR Profittabilità tal-bejgħ fl-Unjoni lil klijenti mhux relatati (% tad-dħul tal-bejgħ) – 20 %/– 15 % – 15 %/– 10 % – 10 %/– 5 % – 14 %/– 9 % Indiċi 100 118 151 133 Likwidità (EUR) Indiċi 100 – 10 515 – 6 086 – 8 933 Investimenti (EUR) 100 115 112 105 Redditu fuq l-investimenti – 25 %/– 20 % – 45 %/– 40 % – 40 %/– 35 % – 45 %/– 40 % Indiċi 100 81 64 80 Sors: Dejta verifikata tal-kumpaniji fil-kampjun

(131) Il-Kummissjoni stabbilixxiet il-profittabilità tal-produtturi tal-Unjoni fil-kampjun billi l-profitt nett qabel it-taxxa tal-bejgħ tal-prodott simili lil klijenti mhux relatati fl-Unjoni ġie espress bħala perċentwal tal-fatturat ta' dak il-bejgħ.

(132) Matul il-perjodu meqjus l-industrija tal-Unjoni sofriet telf sinifikanti. Fl-2010 l-industrija irreġistrat telf ta' – 20 %/– 15 %. Bejn l-2010 u l-PIR, it-telf naqas b'33 % iżda r-riżultat xorta baqa' negattiv fil-PIR – 14 %/– 9 %. Il-likwidità netta hija l-abbiltà tal-produtturi tal-Unjoni li jiffinanzjaw l-attivitajiet tagħhom huma stess. Il-likwidità kienet pożittiva fl-2010. Din waqgħet f'daqqa fl-2011 u laħqet valuri negattivi u baqgħet negattiva fil-PIR.

(133) L-investimenti segwew tendenza ta' żieda. Imqabbla mal-2010, din żdiedet bi 15 % fl-2011 u b'12 % fl-2012, u baqgħet ogħla mil-livell ta' 2010 b'5 % matul il-PIR.

(134) Ir-redditu fuq l-investimenti huwa l-profitt fil-perċentwal tal-valur nett skont il-kotba tal-investimenti. Kien f'– 25 %/– 20 % fl-2010 imbagħad niżel għal madwar – 45 %/– 40 % fejn baqa' fil-PIR.

4.4.3.5. Id-daqs tal-marġini ta' dumping u l-irkupru minn dumping preċedenti

(135) Billi l-importazzjonijiet mill-pajjiżi konċernati naqas sostanzjalment u kienu negliġibbli matul il-perjodu kkunsidrat (ara t-Tabelli 2 u 3 hawn fuq), il-kobor tal-marġnijiet tad-dumping ma jistax ikun ivvalutat. Madankollu, fid-dawl tal-valutazzjoni msemmija hawn taħt fil-premessi (136)-(144), l-industrija tal-Unjoni nstabet li kienet għadha f'sitwazzjoni fraġli u vulnerabbli.

4.5. Konklużjoni dwar is-sitwazzjoni tal-industrija tal-Unjoni

(136) Fir-Regolament (KE) Nru 1001/2008, il-Kunsill ikkonkluda li l-miżuri antidumping fuq l-importazzjonijiet tal-prodott ikkonċernat mir-Repubblika tal-Korea u mill-Malasja introdotti fl-2002 wasslu biss għal irkupru parzjali tal-industrija tal-Unjoni. L-iżvilupp (pożittiv) matul il-perjodu meqjus fir-rieżami preċedenti (Jannar 2002 — Ġunju 2007) tal-indikaturi tal-ħsara kien fil-biċċa l-kbira minħabba ż-żieda fid-domanda fl-2007 u fl-2008.

(137) Wara l-2008, is-sitwazzjoni tal-industrija tal-Unjoni madankollu marret sostanzjalment għall-agħar (meta mqabbla mas-sitwazzjoni fl-2007 u 2008). Dan l-iżvilupp kien fil-biċċa l-kbira minħabba t-tnaqqis tad-domanda wara l-2008.

(138) Xi indikaturi juru żvilupp pożittiv mill-2010. Pereżempju, bejn l-2010 u l-PIR, il-konsum tal-Unjoni żdied b'20 %. Din iż-żieda kienet parzjalment dovuta għaż-żieda fil-konsum tal-Unjoni li żdiedet bi 8 % matul l-istess perjodu. Iż-żieda fil-produzzjoni wasslet għal użu aħjar tal-kapaċitajiet li żdied b'aktar minn 20 %. Il-volumi tal-bejgħ tal-industrija tal-Unjoni żdiedu b'9 % li jikkorrispondu għaż-żieda ta' konsum tal-Unjoni filwaqt li s-sehem tas-suq għall-kumpaniji tal-Unjoni baqa' l-istess. Bħala konsegwenza ta' tnaqqis fin-numru ta' impjegati b'10 %, il-produttività żdiedet ukoll (b'34 %).

(139) L-użu tal-kapaċità kien madankollu baxx. Dan huwa spjegat mill-fatt li l-infrastruttura eżistenti kienet ippjanata li tintuża fi 3 xifts kuljum u 6 ijiem fil-ġimgħa, u l-kapaċità massima ġiet ikkalkolata skont din id-dejta. Madankollu, matul il-perjodu kkunsidrat, l-industrija tal-Unjoni kienet taħdem biss f'żewġ xiftijiet kuljum fuq 5 ijiem fil-ġimgħa.

(140) Minħabba sehem importanti tal-ispejjeż fissi fil-produzzjoni, l-industrija tal-Unjoni baqgħet ikollha telf importanti matul il-perjodu kkunsidrat. Minkejja t-titjib b'30 % fir-riżultati finanzjarji bejn l-2010 u l-PIR, it-telf kien għadu sinifikanti fil-PIR (telf fil-medda ta' bejn – 14 % u – 9 %).

(141) Dan it-telf importanti flimkien ma' fluss tal-flus negattiv sinifikanti huma indikaturi importanti li juru s-sitwazzjoni vulnerabbli tal-industrija tal-Unjoni.

(142) Ta' min jinnota li r-Regolament tal-Kunsill (UE) Nru 78/2013 li bih ġew imposti miżuri antidumping kontra importazzjonijiet tal-prodott ikkonċernat mir-Russja u t-Turkija sab li l-industrija tal-Unjoni kienet f'sitwazzjoni ekonomika serja u ta' ħsara. Il-perjodu meqjus b'din il-proċedura beda minn Jannar 2008 sa Settembru 2011 u jissovrapponi parzjalment il-perjodu kkunsidrat taħt l-investigazzjoni attwali (14).

(143) Il-miżuri adottati fir-Regolament imsemmi hawn fuq jidhru li kellhom impatt pożittiv peress li bosta indikaturi tal-ħsara (pereżempju l-produzzjoni, l-utilizzazzjoni tal-kapaċità, il-profittabbiltà, il-produttività u l-konsum) juru xejra pożittiva. Madankollu, hekk kif l-investigazzjoni attwali wriet, l-industrija tal-Unjoni ma rkupratx għal kollox minn dumping fil-passat.

(144) Għaldaqstant, il-Kummissjoni tikkonkludi li l-qagħda tal-industrija tal-Unjoni hija meqjusa li għadha vulnerabbli, u f'ċerti aspetti, għadha 'l bogħod mil-livelli li wieħed jistenna kieku rkuprat bis-sħiħ mill-ħsara li nstabet fl-investigazzjoni oriġinali.

5. IL-PROBABBILTÀ TA' RIKORRENZA TAL-ĦSARA

5.1. L-impatt tal-volum proġettat tal-importazzjonijiet u l-effetti fuq il-prezzijiet f'każ ta' tneħħija tal-miżuri

(145) Fil-premessa (85), il-Kummissjoni kkonkludiet li r-revoka tal-miżuri fil-probabilità kollha twassal għal rikorrenza ta' importazzjonijiet li huma l-oġġett ta' dumping mill-pajjiżi kkonċernati.

(146) L-investigazzjoni wriet li s-sitwazzjoni tal-industrija tal-Unjoni tinsab f'qagħda vulnerabbli. Għalkemm is-sitwazzjoni tjiebet xi ftit fil-PIR, matul il-perjodu meqjus l-industrija tal-Unjoni qatt ma kisbet l-ebda profitt.

(147) Għalhekk, kwalunkwe rikorrenza ta' importazzjonijiet li huma l-oġġett ta' dumping mill-pajjiżi kkonċernati jkomplu jiddeterjoraw is-sitwazzjoni prekarja tal-industrija tal-Unjoni. Dawn l-importazzjonijiet huma suxxettibbli li jieħdu f'idejhom is-sehem tas-suq tal-industrija tal-Unjoni fis-suq tal-Unjoni. Dan jirriżulta anke f'utilizzazzjoni tal-kapaċità aktar baxxa mill-industrija tal-Unjoni li huwa wieħed mill-elementi kruċjali li jikkontribwixxu għar-riżultati negattivi tal-industrija tal-Unjoni matul il-perjodu kkunsidrat.

(148) Kwalunkwe rikorrenza ta' importazzjonijiet dumped teżerċita pressjoni tal-prezzijiet saħansitra aktar b'saħħitha fuq l-industrija tal-Unjoni u għalhekk tikkontribwixxi għal aktar deterjorazzjoni fir-riżultati finanzjarji tal-industrija tal-Unjoni.

(149) Il-Kummissjoni għalhekk tikkonkludi li r-revoka tal-miżuri kontra r-Repubblika tal-Korea u l-Malasja fil-probabilità kollha twassal għal rikorrenza ta' importazzjonijiet li huma l-oġġett ta' dumping minn dawn il-pajjiżi li tirriżulta fi pressjoni 'l isfel fuq il-prezzijiet tal-industrija tal-Unjoni, il-volumi tal-bejgħ u s-sehem tas-suq u l-aggravar tas-sitwazzjoni ekonomika tagħhom. Ir-revoka tal-miżuri kontra r-Repubblika tal-Korea u l-Malasja għandha għalhekk x'aktarx tirriżulta f'rikorrenza ta' ħsara minħabba l-possibbiltà ta' forza fuq sitwazzjoni diġà fraġli u vulnerabbli li fiha attwalment instabet l-industrija tal-Unjoni.

6. INTERESS TAL-UNJONI

(150) Skont l-Artikolu 21 tar-Regolament bażiku, il-Kummissjoni eżaminat jekk iż-żamma tal-miżuri eżistenti antidumping kontra r-Repubblika tal-Korea u l-Malasja tmurx kontra l-interessi tal-Unjoni b'mod ġenerali. Id-determinazzjoni tal-interess tal-Unjoni kienet ibbażata fuq l-apprezzament tal-bosta interessi involuti, inklużi dawk tal-industrija tal-Unjoni, tal-importaturi, il-bejjiegħa bl-ingrossa u tal-utenti.

(151) Il-partijiet interessati kollha ngħataw l-opportunità li jesprimu l-veduti tagħhom skont l-Artikolu 21(2) tar-Regolament bażiku.

(152) Fl-investigazzjonijiet oriġinali, l-adozzjoni tal-miżuri ma kinitx meqjusa bħala kontra l-interess tal-Unjoni. Minħabba li din l-investigazzjoni hija rieżami u l-miżuri ilhom fis-seħħ mill-2002, l-analiżi b'dan tippermetti l-valutazzjoni ta' kwalunkwe impatt negattiv mhux dovut fuq il-partijiet ikkonċernati mill-miżuri antidumping fis-seħħ.

(153) Fuq din il-bażi ġie eżaminat jekk, minkejja l-konklużjonijiet dwar il-probabbiltà ta' rikorrenza ta' dumping u l-probabbiltà ta' rikorrenza ta' ħsara, eżistewx raġunijiet kostrinġenti li wasslu għall-konklużjoni, li ma kinux fl-interess tal-Unjoni li jinżammu l-miżuri eżistenti.

6.1. L-interess tal-industrija tal-Unjoni

(154) Minkejja li l-miżuri antidumping fis-seħħ evitaw importazzjonijiet dumped milli jidħlu fis-suq tal-Unjoni, l-industrija tal-Unjoni għadha f'qagħda fraġli, kif ikkonfermat minn xejra negattiva ta' ċerti indikaturi ta' ħsara essenzjali.

(155) Jekk il-miżuri jitħallew jiskadu, huwa probabbli li l-influss probabbli ta' volumi sostanzjali ta' importazzjonijiet li huma l-oġġett ta' dumping mill-pajjiżi kkonċernati kien jikkawża ħsara għal rikorrenza. Dan l-influss jikkawża, fost l-oħrajn, telf fis-sehem mis-suq, tnaqqis fil-prezz tal-bejgħ, tnaqqis fl-użu tal-kapaċità u b'mod ġenerali deterjorament serju tas-sitwazzjoni finanzjarja tal-industrija tal-Unjoni.

(156) Għalhekk il-Kummissjoni tikkonkludi li huwa ċar li ż-żamma tal-miżuri antidumping kontra r-Repubblika tal-Korea u l-Malasja tkun fl-interess tal-industrija tal-Unjoni.

6.2. L-interess tal-importaturi u l-utenti mhux relatati

(157) Fl-investigazzjoni oriġinali nstab li l-impatt tal-impożizzjoni tal-miżuri x'aktarx ma kien ikollu l-ebda effett negattiv serju fuq is-sitwazzjoni tal-importaturi u l-utenti fl-Unjoni. L-ebda importatur u l-ebda utent ma kkoopera fl-investigazzjoni attwali. Meta wieħed iqis li ma hemm l-ebda evidenza li tissuġġerixxi li l-miżuri fis-seħħ affettwaw lill-importaturi b'mod konsiderevoli, jista' jiġi konkluż li l-issoktar tal-miżuri mhix se taffettwa b'ebda mod sinifikanti lill-importaturi tal-Unjoni.

6.3. Konklużjoni dwar l-interess tal-Unjoni

(158) Fuq il-bażi ta' dan ta' hawn fuq, il-Kummissjoni kkonkludiet li ma kienx hemm raġunijiet b'saħħithom biex jiġi konkluż li mhuwiex fl-interess tal-Unjoni li jiġu imposti miżuri provviżorji fuq l-importazzjonijiet tat-TPF li joriġinaw fir-Repubblika tal-Korea u l-Malasja.

7. MIŻURI ANTIDUMPING

(159) Mill-kunsiderazzjonijiet preċedenti jirriżulta li, skont l-Artikolu 11(2) tar-Regolament bażiku, il-miżuri antidumping applikabbli għall-importazzjonijiet ta' ċerti fittings ta' tubi u pajpijiet li joriġinaw mir-Repubblika tal-Korea u mill-Malasja għandhom jinżammu.

(160) Madankollu, kif muri minn din l-investigazzjoni s-sitwazzjoni globali tal-industrija tal-Unjoni qed titjieb gradwalment fl-2013 u li l-impożizzjoni ta' miżuri definittivi antidumping kontra l-importazzjonijiet mir-Russja u t-Turkija tal-istess prodott (ara l-premessa (5)) tidher li kellha effett pożittiv addizjonali fuq is-sitwazzjoni tal-industrija tal-Unjoni, kif spjegat fil-premessa (143). Konsegwentement ġie evalwat li, meta titqies l-analiżi ta' ħsara ġenerali u l-iżviluppi probabbli tas-suq bil-miżuri fis-seħħ, perjodu inqas minn tliet snin għandu jkun biżżejjed għall-industrija tal-Unjoni biex tikseb l-irkupru ekonomiku u finanzjarju tagħha.

(161) Barra minn hekk, is-sitwazzjoni tal-industrija tal-Unjoni u l-analiżi tal-ħsara ma tistax tiġi evalwata biss billi tikkunsidra l-importazzjonijiet (potenzjali) tal-prodott ikkonċernat mir-Repubblika tal-Korea u l-Malasja — is-sitwazzjoni tal-industrija tal-Unjoni hija affettwata minn importazzjonijiet oħra u l-miżuri kontra dawn l-importazzjonijiet, bħal b'mod partikolari l-miżuri msemmija hawn fuq kontra r-Russja u t-Turkija.

(162) Għalhekk, huwa kkunsidrat li fid-dawl taċ-ċirkustanzi speċifiċi ta' dan il-każ, il-miżuri għandhom eċċezzjonalment ma jiġux estiżi għall-perjodu sħiħ ta' ħames snin previst taħt ir-Regolament bażiku, iżda li huma għandhom jiskadu fl-istess ħin bħall-miżuri definittivi fuq l-importazzjonijiet mit-Turkija u mir-Russja, b'mod partikolari. Tali allinjament tat-tul ta' żmien tal-miżuri jista' jiffaċilita eżami komprensiv u koerenti tal-effetti possibbli fuq l-industrija tal-Unjoni ta' prattiċi ta' dumping, jekk tali rieżami jkun meħtieġ fil-ġejjieni.

(163) Dawn il-miżuri attwalment fis-seħħ kontra importazzjonijiet ta' TPF mir-Russja u t-Turkija għandhom jiskadu fid-29 ta' Jannar 2018. Għaldaqstant, il-miżuri antidumping definittivi kontra importazzjonijiet ta' TPF li joriġinaw mill-Korea u mill-Malasja għandhom jiġu allinjati kif xieraq u għalhekk għandhom jiskadu fl-istess data.

(164) Il-Kumitat tad-Difiża tal-Industrija tat-Tubi tal-Azzar Mingħajr Saldaturi tal-Unjoni Ewropea jaqbel li d-data ta' skadenza proposta tippermetti għal proċedura ta' rieżami konġunta fil-futur jekk waħda tkun mitluba u b'hekk analiżi tal-ħsara u tad-dumping komprensiva li tkopri l-importazzjonijiet minn diversi pajjiżi. Huma sostnew madankollu li wara l-perjodu ta' investigazzjoni ta' rieżami (PIR) l-importazzjonijiet totali mill-pajjiżi kollha tal-prodott ikkonċernat ikunu żdiedu b'mod qawwi ħafna filwaqt li l-prezz medju ta' dawn l-importazzjonijiet naqas drastikament. Dan l-iżvilupp ta' wara l-PIR allegatament wassal għal deterjorament tas-sitwazzjoni tal-industrija tal-Unjoni u l-kundizzjonijiet għall-impożizzjoni ta' miżuri antidumping definittivi għal perjodu ta' inqas minn ħames snin u għalhekk m'għadhomx preżenti.

(165) Il-Kummissjoni tinnota li l-allegat żvilupp ta' wara l-PIR (jiġifieri żieda fl-importazzjonijiet bi prezzijiet imnaqqsa) hu bbażat fuq dejta tal-Eurostat disponibbli pubblikament, li jinkludi t-tipi ta' prodott li mhumiex koperti bl-investigazzjoni attwali. L-istatistika tal-importazzjoni wara l-PIR li hija disponibbli għall-Kummissjoni u li tirrigwarda biss il-prodott ikkonċernat, tindika madankollu li l-importazzjonijiet naqsu wara l-PIR b'10-15 % għalkemm il-prezz medju ta' dawk l-importazzjonijiet naqas ukoll (15-20 %). Il-Kummissjoni tqis li l-iżvilupp ta' wara l-PIR tal-importazzjonijiet tal-prodott ikkonċernat, fin-nuqqas ta' kwalunkwe evidenza ta' sostenn rigward is-sitwazzjoni tal-industrija tal-Unjoni, ma tirrendix il-konklużjonijiet tal-Kummissjoni fir-rigward tal-perjodu xieraq li jimponi miżuri definittivi ta' antidumping, invalidi (ara l-premessi (160)- (163)). Għaldaqstant, din id-dikjarazzjoni ġiet irrifjutata.

(166) Għaldaqstant, u fid-dawl tal-konklużjonijiet milħuqa fir-rigward tal-probabbiltà ta' rikorrenza ta' dumping u ħsara, jirriżulta li l-miżuri antidumping fis-seħħ applikabbli fuq importazzjonijiet ta' aċċessorji ta' tubi u pajpijiet li joriġinaw mir-Repubblika tal-Korea u mill-Malasja, miżmuma mir-Regolament tal-Kunsill (KE) Nru 1001/2008 kif l-aħħar emendat bir-Regolament tal-Kunsill (UE) Nru 363/2010, għandhom jinżammu sad-29 ta' Jannar 2018.

(167) Il-Kumitat stabbilit permezz tal-Artikolu 15(1) tar-Regolament bażiku ma tax opinjoni,

ADOTTAT DAN IR-REGOLAMENT:

Artikolu 1

1. Dazju definittiv tal-antidumping huwa b'dan impost fuq importazzjonijiet ta' aċċessorji ta' tubi u pajpijiet (għajr għall-aċċessorji fonduti, il-flanġijiet u l-aċċessorji bil-kamin), tal-ħadid jew tal-azzar (eskluż dak li ma jsaddadx), b'dijametru estern massimu ta' 609,6 mm, tat-tip li jiġi użat għall-iwweldjar tat-truf (butt-welding) jew xi użi oħra, li bħalissa jaqgħu taħt il-kodiċi NM ex 7307 93 11, ex 7307 93 19 u ex 7307 99 80 (kodiċijiet TARIC 7307931191, 7307931193, 7307931194, 7307931195, 7307931199, 7307931991, 7307931993, 7307931994, 7307931995, 7307931999, 7307998092, 7307998093, 7307998094, 7307998095 u 7307998098) u li joriġinaw fir-Repubblika tal-Korea u l-Malasja.

2. Ir-rata tad-dazju antidumping definittiva applikabbli għall-prezz nett, ħieles fil-fruntiera tal-Unjoni, qabel id-dazju, tal-prodotti deskritti fil-paragrafu 1 u prodotti mill-kumpaniji elenkati hawn taħt għandha tkun kif ġej:

Il-pajjiż Kumpanija Ir-rata tad-dazju (%) Il-kodiċijiet TARIC Il-Malasja Anggerik Laksana Sdn Bhd, Selangor Darul Ehsan 59,2 A324 Pantech Steel Industries Sdn Bhd 49,9 A961 Il-kumpaniji l-oħrajn kollha 75,0 A999 Ir-Repubblika tal-Korea Il-kumpaniji kollha 44,0 —

3. Sakemm ma jkunx speċifikat mod ieħor, japplikaw id-dispożizzjonijiet fis-seħħ dwar id-dazji doganali.

Artikolu 2

Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan jiskadi fid-29 ta' Jannar 2018.

Dan ir-Regolament jorbot fl-intier tiegħu u japplika direttament fl-Istati Membri kollha. Magħmul fi Brussell, it-2 ta' Diċembru 2014. Għall-Kummissjoni Il-President Jean-Claude JUNCKER

(1) ĠU L 343, 22.12.2009, p. 51.

(2) Ir-Regolament tal-Kunsill (KE) Nru 1514/2002 tad-19 ta' Awwissu 2002 li jimponi dazju definittiva kontra d-dumping u li tiġbor definittivament id-dazju proviżorja imposta fuq importi ta' ċerti attrezzaturi ta' tubi u pajpijiet, tal-ħadid jew azzar li joriġinaw mir-Repubblika Ċeka, mill-Malasja, mir-Russja, mir-Repubblika tal-Korea u mis-Slovakkja (ĠU L 228, 24.8.2002, p. 1).

(3) Ir-Regolament tal-Kunsill (KE) Nru 1001/2008 tat-13 ta' Ottubru 2008 li jimponi dazju antidumping definittiv fuq l-importazzjonijiet ta' ċerti aċċessorji ta' tubi u pajpijiet, tal-ħadid jew tal-azzar, li joriġinaw mir-Repubblika tal-Korea u mill-Malasja wara reviżjoni ta' skadenza skont l-Artikolu 11(2) tar-Regolament (KE) Nru 384/96 (ĠU L 275, 16.10.2008, p. 18).

(4) Ir-Regolament ta' Implimentazzjoni tal-Kunsill (UE) Nru 363/2010 tas-26 ta' April 2010 li jemenda r-Regolament (KE) Nru 2001/2008 li jimponi dazju antidumping definittiv fuq l-importazzjonijiet ta' ċerti aċċessorji ta' tubi u pajpijiet, tal-ħadid jew tal-azzar, li joriġinaw, inter alia, mill-Malasja (ĠU L 107, 29.4.2010, p. 1).

(5) Ir-Regolament tal-Kunsill (KE) Nru 803/2009 tas-27 ta' Awwissu 2009 li jimponi dazju antidumping definittiv fuq importazzjonijiet ta' ċerti fittings ta' tubi u pajpijiet, tal-ħadid jew tal-azzar, li joriġinaw mir-Repubblika tal-Poplu taċ-Ċina u mit-Tajlandja, u dawk kunsinjati mit-Tajwan, kemm jekk dikjarati bħala oriġinarji mit-Tajwan, kif ukoll jekk mhumiex, u li jirrevoka l-eżenzjoni mogħtija lil Chup Hsin Enterprise Co. Ltd. u Nian Hong Pipe Fittings Co. Ltd. (ĠU L 233, 4.9.2009, p. 1).

(6) Ibid.

(7) Ir-Regolament tal-Kunsill (KE) Nru 2053/2004 tat-22 ta' Novembru 2004 li jestendi d-dazju definittiv kontra d-dumping impost bir-Regolament (KE) Nru 964/2003 fuq l-importazzjonijiet ta' tagħmir ta' tubi jew ta' pajpijiet, tal-ħadid jew l-azzar, li jkunu ġejjin mir-Repubblika tal-Poplu taċ-Ċina, għall-importazzjonijiet ta' tagħmir ta' tubi jew pajpijiet, tal-ħadid jew tal-azzar, li jkunu ġew kunsinnjati mill-Indoneżja, kemm jekk ikunu ddikjarati li ġejjin mill-Indoneżja u kemm jekk le (ĠU L 355, 1.12.2004, p. 4).

(8) Ir-Regolament tal-Kunsill (KE) Nru 2052/2004 tat-22 ta' Novembru 2004 li jestendi d-dazju antidumping definittiv impost bir-Regolament (KE) Nru 964/2003 fuq l-importazzjonijiet ta' tagħmir ta' tubi jew pajpijiet, tal-ħadid jew l-azzar, ġejjin mir-Repubblika tal-Poplu taċ-Ċina, għall-importazzjonijiet ta' tagħmir ta' tubi jew pajpijiet, tal-ħadid jew l-azzar, li jkunu ġew ikkunsinnati mis-Sri Lanka, kemm jekk ikunu dikjarati li ġejjin mis-Sri Lanka kif ukoll jekk le (ĠU L 355, 1.12.2004, p. 9).

(9) Ir-Regolament tal-Kunsill (KE) Nru 655/2006 tas-27 ta' April 2006 li jestendi d-dazji antidumping definittivi imposti bir-Regolament (KE) Nru 964/2003 dwar l-importazzjonjiet ta' fittings ta' tubi jew papjijiet, tal-ħadid jew l-azzar, li joriġinaw mir-Repubblika tal-Poplu taċ-Ċina, għall-importazzjonijiet ta' fittings ta' tubi jew pajpijiet, tal-ħadid jew l-azzar, ikkunsinnati mill-Filippini, kemm jekk iddikjarati li joriġinaw mill-Filippini kemm jekk le (ĠU L 116, 29.4.2006, p. 1).

(10) Notifika ta' bidu ta' rieżami ta' skadenza tal-miżuri antidumping applikabbli għal importazzjonijiet ta' ċerti aċċessorji ta' tubi u pajpijiet tal-ħadid jew l-azzar li joriġinaw mir-Repubblika Popolari taċ-Ċina u estiża għal Tajwan, l-Indonesja, is-Sri Lanka u l-Filippini (ĠU C 295, 3.9.2014, p. 6).

(11) Ir-Regolament ta' Implimentazzjoni tal-Kunsill (UE) Nru 78/2013 tas-17 ta' Jannar 2013 li jimponi dazju antidumping definittiv u li jiġbor b'mod definittiv id-dazju provviżorju impost fuq l-importazzjonijiet ta' ċerti aċċessorji ta' tubi u pajpijiet tal-ħadid jew tal-azzar li joriġinaw mir-Russja u mit-Turkija (ĠU L 27, 29.1.2013, p. 1).

(12) Notifika ta' skadenza imminenti ta' ċerti miżuri ta' antidumping (ĠU C 36, 8.2.2013, p. 24).

(13) Notifika ta' bidu ta' rieżami ta' skadenza tal-miżuri antidumping applikabbli għal importazzjonijiet ta' ċerti aċċessorji ta' tubi u pajpijiet tal-ħadid jew l-azzar li joriġinaw mir-Repubblika tal-Korea u mill-Malasja (ĠU C 299, 15.10.2013, p. 4).

(14) Ara aktar dettalji fir-Regolament tal-Kummissjoni (UE) Nru 699/2012 li jimponi dazju provviżorju ta' antidumping (ĠU L 203, 31.7.2012, p. 37).